13:20:21 (GMT+0500) 22:11:2019\nАфросиёб кўчаси, 1-уй.\n17-12-2018 16:40 14\nЗамонавий ўзбек насрининг улкан ютуқларини Ўзбекистон Қаҳрамони, Халқ ёзувчиси Саид Аҳмаднинг турли жанрларда яратган асарларисиз тасаввур этиб бўлмайди. Бир неча авлод китобхонлар бу асарлардан олам-олам завқ ва ҳаяжон, ибрат ва ҳаётий сабоқлар олгани сир эмас. Адибнинг “Чўл бургути”, “Ўрик домла”, “Лочин”, “Тоғ афсонаси”, “Муҳаббатнинг туғилиши”, “Иқбол чироқлари” сингари реалистик ҳикоялари адабий мажмуалардан, сайланма ва қўлланмалардан муқим жой олган, ўзига хос наср намуналари сифатида ёш қаламкашлар учун бадиий ижод сир-синоатларини эгаллашда ижодий тажриба вазифасини ўтаётир. “Уфқ” трилогияси, “Жимжитлик” романи, “Келинлар қўзғолони” саҳна асари, ўнлаб ҳажвиялари устоз ёзувчининг авлодларга қолдирган бой адабий мероси салмоғини, шукуҳини яққол намоён этиб турибди.\nАдиб асарлари қаторида устозлари, замондошлари —машҳур ёзувчи ва шоирлар Ойбек, Ғафур Ғулом, Абдулла Қаҳҳор, Мақсуд Шайхзода, Миртемир ҳақидаги очеркларни ўқиб ўзбек адабиёти тарихининг ўтган асрдаги мураккаб даври манзараларига гувоҳ бўламиз, атоқли ижодкорлар шахси ва ҳаётига, машҳур асарлари яратилишига бевосита алоқадор қимматли маълумотлар, воқеа-ҳодисалардан хабар топамиз. Энг муҳими, бу каби хотиралар, адабий ўйлар баёнида халқимизнинг севимли ёзувчиси Саид Аҳмаднинг салобатли сиймоси, улкан ижодкорларга хос адабий-эстетик қарашлари, ижод билан алоқадор мазмунан теран фикр-ўйлари — бадиий олами ўзининг кўламдорлиги билан тўла-тўкис намоён бўлади. Қуйида адибнинг устозлари, шогирдлари, умуман, ижод сир-асрорларига доир эътирофларидан айрим парчаларни ўқийсиз.\nАйтилган сўз отилган ўқ, дейдилар. Отилган ўқни қайтиб милтиққа жойлаб бўлмайди. Айтган сўзимизнинг орқасидан қувиб тутиб келолмаймиз. Шунинг учун ҳам ҳар бир сўзимиз, ҳар бир сатримиз учун масъулдирмиз.\nБиз бирданига осонгина ёзувчи бўлиб қолганимиз йўқ. Ғафур Ғуломнинг, Абдулла Қаҳҳорнинг, Миртемирнинг “шапалоғи” бизни ёзувчи қилган. Ҳеч қачон хотираси унутилмас бу устозлар ҳалигача бизни “таъқиб” қилиб келади.\nУмримизнинг ҳаммаси шиддатли, долғали йилларда ўтди. Айрилиқлар қаддимизни буколмади. Бу йўлларда қалбимизда хиёнатга жой бермай имонимизни саломат олиб ўтдик.\nОйбек қанча узоқлашса шунча яқинлашяпти. Узоқлашган сари қадри ошяпти. Узоқлашган сари одамлар меҳри уни бағрига тортяпти. Узоқлашган сари овози тиниқ, ёрқин эшитиляпти...\nОйбек жисмонан сўнди, лекин унинг даҳоси таратган шуъла дилларимизни ҳамон ёритиб турибди.\nМен ана шундай буюк зот билан кўп суҳбатларда бўлганимдан ғурурланаман, шундай алломанинг назари тушганидан қувонаман.\nШоирликни ҳавас қилган ёшлар Ғафур акадан шеър қандоқ қилиб ёзилади, деб кўп сўрашарди. Шунда Ғафур ака ҳазил қилиб жавоб қайтарарди:\n— Шеърни ёзиш учун аввал қўлни яхшилаб атир совун билан ювиш керак.\nҒафур ака ҳазилни жуда яхши кўрарди. Бир кун ундан, сиз ўз тенгдошларингиздан қайси ёзувчининг асарларини яхши кўрасиз, деб сўрадим. У кулмай, жиддий туриб жавоб қилди:\n— Ўз тенгдошларимдан Ғафур Ғуломнинг шеърларини яхши кўраман, ўзимдан кичиклардан сенинг шеърларингни яхши кўраман.\n— Ахир мен шеър ёзмайман-ку, — дедим кулиб.\nҒафур ака ҳам кулиб жавоб қилди:\n— Ғафур Ғулом ёзган энг яхши шеърлар туғилаётганда сен ёнида тургансан. Ёзмаган бўлсанг ҳам Ғафур Ғуломникига шериксан.\nҒафур Ғулом “Шум бола” қиссасини салкам йигирма беш йил ишлади, деса янглиш бўлмайди. Қиссанинг биринчи ва иккинчи қисмлари 1936 йилда ёзиб тугатилган. Учинчи қисми қирқинчи йилларнинг охирида тугатилган. Олтмишинчи йилларнинг бошларида қайта таҳрир қилинган.\nҒафур ака ҳаётлигида босилиб чиққан охирги нашрини ўпиб кўзига суртганди.\n— Тамом, энди бўлди, — деди кўзлари яшнаб.\n— Нега? — дедим. — Бир қизиқиб кетсангиз, буёғини ҳам ёзворасиз.\n— Йўқ. Буёғини энди сизлар ёзасизлар. Сен ёзасан. Шум бола энди академик, лауреат, депутат...\nВилоятма-вилоят санқиб, туман газеталарига шеър сотадиган бетайин шоирни Ғафур Ғулом учратиб қолди:\nҒ.Ғулом: — Ҳозир шеър қанчадан кетяпти?\nШоир: — Ҳар хил. Туман газеталарида икки сўмдан беш сўмгача. Вилоят газеталарида олти сўмдан ўн сўмгача кетяпти.\nҒ.Ғулом: — Бир йилда неча сўмлик шеър сотасан?\nШоир: — Уч минг сўмга етиб қолар.\nҒ.Ғулом: — Менга қара. Агар мутлақо шеър ёзмайман, шеър ёзсам палон бўлай, деб тилхат берсанг, ўзим сенга йилига беш минг сўмдан бериб тураман. Хўпми?\nАбдулла ака шодлигини ҳам, аламини ҳам оддийгина қилиб айтиб қўяқолмасди. Фақат Қаҳҳоргагина хос бўлган, эшитган одам бир умр эсидан чиқазолмайдиган қилиб айтарди.\nЯхшиликни билмайдиган бир ёзувчи тўғрисида шундай деган эди: “Бу одам тўнкарилиб қолган қўнғизга ўхшайди, ўнглаб қўядиганларнинг қўлини саситади”. Журнал ёки газетани ўз савиясига мослаб олган редакторлар тўғрисида бундай деганди: “Редакция эшигини ўз бўйига мослаб қуриб олган, катта ёзувчилар бу эшикка сиғмайди”. Талантсиз ёзувчилар тўғрисида: “Бу одам адабиётга эшикдан эмас, ўғри мушукка ўхшаб туйнукдан тушган”, “Манавуниси кўчадан ўтиб кетатуриб, оёғи тойиб союз эшигининг ичкарисига йиқилган. Ҳалигача чиқиб кетолмайди”, “Ўзи ёзолмайди, адабиётда мен ҳам борман, деб мажлисларда овоз чиқариб туради”, дерди. Адабиётга ҳадеб аралашаверадиган баъзи бир лавозимли кишилар тўғрисида куйиб гапирарди. “Нима учун жарроҳга, беморнинг у еридан эмас, бу еридан кес, демайди. Нима учун учувчига, самолётнинг у мурватини эмас, бу мурватини бура, демайди, нима учун арқондаги дорбозга манавунақа юриш керак, деб кўрсатмайди. Адабиётни осон иш деб ўйласа керак, ҳадеб анаундоқ ёз, манавундоқ ёз, деб ўргатаверади”.\nАбдулла Қаҳҳорнинг “Уфқ”қа берган баҳоси мен учун катта адабиёт йўлига берган оқ фотиҳаси эди.\nУстод Абдулла Қаҳҳор ниҳоят мени шогирдим, деб атади. Бу мен учун ҳеч бир бойлик билан ўлчаб бўлмайдиган бебаҳо шарафдир.\nҲар гал ёзув столим ёнида ўтирарканман, қўлимга қалам олиб биринчи сатрларни битарканман, ҳамон Абдулла Қаҳҳор елкамдан қараб турганга ўхшайверади. Унинг синчков нигоҳи умр бўйи мени таъқиб қилиб келади. Мен ҳам ёзганларимнинг ҳаммасини хаёлан унинг назаридан ўтказиб тураман.\nШайхзода бу дунёдан роҳат кўрмай ўтиб кетди. Лекин у барибир бахтли инсон эди. Уни эл шоирим дерди. Шайх акам, дерди. Ёшлар уни устозим дерди. Ёш шоирлар тўда-тўда бўлиб унга эргашиб юрардилар.\nУ олим эди. У муҳтожларга ёрдам қўлини чўзган сахий инсон эди. У ғамда қолганларга ғамгусор эди. У суҳбати жонон одам эди. У нолишни билмасди. Тақдир зарбаларига сабот билан туриб берарди. Бир сўз билан айтганда у дилбар инсон эди.\nБир одамда шунча фазилат бўлиши мумкинлигини Шайхзода тимсолида кўрганман.\nУ олим шоир эди.\nУ шоир олим эди.\nБундай инсонлар дунёга камдан-кам келади.\nМиртемир жуда кучли шоир. Буни билардик. У 1937 йили шахсга сиғиниш балосидан заҳа бўлган одам эди. Ўзининг чинакам талантини намоён қилишдан ҳадиксирарди.\nЁмғирдан кейин осмонда пайдо бўладиган камалак жаҳондаги жамики рангларни еттита ипга чийратма қилиб тортиб турганга ўхшайди. Ўша етти ипни ёйиб юборсангиз олам анвойи рангларга тўлиб кетадигандек.\nОдам боласи борки, шу ранглардан бирини ўзиники қилиб олади. Бутун тақдирини, таржимаи ҳолини, орзу-умидларини ва ниҳоят, оламни шу ранг орқали кўради. Табиати ҳам шу ранг таъсирига боғланиб қолади.\nРассом асарини бўёқлардан, бастакор товушлардан яратади. Рассомга рангларни аниқ кўрадиган кўз, бастакорга товушларни тиниқ эшитадиган қулоқ керак. Ёзувчига-чи? Унга ҳар иккови ҳам ниҳоятда зарур.\nНеъмат Аминов тенгқурлари орасида энг тилга бой, тилнинг ранглари-ю, оҳангларини жуда яхши ҳис қиладиган ва уни ниҳоятда маҳорат билан ифодалайдиган ёзувчидир. У адабиётимизга файласуф Бухоронинг сермаъно ва қувноқ, шу билан бирга жуда эрка тилини олиб кирди.\nТоғай Мурод қиссалари соф миллий ўзбек қиссалари. Тоғай Мурод қиссаларида тасвирланган одамларга бошқа халқ либосини кийдирсангиз ҳам ўзбеклиги билиниб туради. Уларнинг хулқ-атвори ҳам бошқа халққа асло ўхшамайди...\nТоғай Мурод отни шу қадар меҳр билан таърифлайдики, адиб қўшиқ айтаётибди, деб ўйлайсиз. Адиб кўнгли китобхон кўнглига кўчиб ўтади. От миниб адирларда елдай учгингиз, от ёлларини силагингиз келади.\nНазаримда Тоғай Мурод қисса битмайди, назаримда, бор овози билан қўшиқ айтади. Бу қўшиқда авж пардалар бор, нолишлар бор, савт бор.\nБиласизми, романга сўнгги нуқтани қўйганимда кўнглим бирдан бўм-бўш бўлиб қолган. Ҳозир, ўйлаб қарасам, ўша пайтдаги ҳолатим қизини узатган бева отанинг уй остонасида мунғайиб, қараб қолишига ўхшаркан...\nҚандай фазилатим борлигини ўзим ҳам билмайман. Аммо меҳмонсиз яшай олмаслигимни биламан. Одамларга яхшилик қилгим келади. Элликка яқин ёш ёзувчига оқ фотиҳа берган, газета, журналлар орқали “оқ йўл” тилаган эканман. Китобларига сўзбоши ёзибман.\nДунёда ҳар ишнинг ўз ҳисоб-китоби бор. Ҳар бир айтилган сўзнинг жавоби бўлади. Дунёдан кўз юмиб кетгунча ҳисоб-китоб қилиб қўйиш керак. Айтилган гапга жавоб бериб қўйиш керак.\nУстоз Абдулла Қаҳҳор ҳазиллашиб: “Мен қилган меҳнатни маймун қилганда у ҳам ёзувчи бўлиб кетар эди”, деган. Нимагаки эришган бўлсам, фақат меҳнатим орқали эришганман. Машҳурлик масаласида бир нима дейишим қийин. Ким билади, у балки масъулият деганидир. Машҳур киши халқнинг кўзида бўлади. Ҳар гапи, ҳар бир ҳаракати эл назарида туради.\n“Ўзбекистон адабиёти ва санъати” газетаси, 2015 йил 23-сон\nОҳ,бу ўша Хўжа Насриддин\nТошкент шаҳар. Афросиёб кўчаси, 1-уй.


13 июнь, 2021, 23:34\nТеглар:Сергей Лушчан | Шахтёр | Беларусь\nБеларусда ўзбекистонлик мутахассисга ишонишяпти.\nХабарингиз бўлса керак, яқинда ўзбекистонлик мутахассис Сергей Лушчан Беларусда иш бошлагани ҳақида сайтимиз орқали хабар бергандик.\nАниқроғи Солигорскнинг “Шахтёр” клуби академиясини бошқаришга киришди. Шундан бери Сергей Иванович бу борада ОАВда чиқиш қилмаганди.\nНиҳоят, Лушчан бизнинг таклифимизга рози бўлган ҳолда sports.uz учун бироз вақт ажратди. Аввало, мутахассис “Шахтёр”да қандай қилиб пайдо бўлгани тўғрисида гапирди.\n- Таклиф келиб тушди ва мен бунга рози бўлдим. Бу ерда ҳайрон қоларли бирор иш юз бергани йўқ. Шундоқ ҳам кетишни мўлжаллаб тургандим. Бу орада айни муддаодек таклиф келиб тушди, - деди Сергей Иванович.\nОдатда, бирор мутахассис таклиф қилинса, унинг олдига муайян вазифалар қўйилади ва Лушчан ҳам бундан мустасно эмас. Ҳар ҳолда унда академияда ишлаш борасида етарли тажриба бор.\n- Болалар футбол мактабида иш ташкил қилиш ҳам режамда йўқ эмас, - деб мавзуни давом эттирди Лушчан. - Асосий жамоа – бу Беларусь футболининг етакчси. Энди муносиб ворисларни тарбиялаб берадиган мактаб бунёд этишнинг айни фурсати етди. Ўйлайманки, “Шахтёр” раҳбариятининг кўзлаб турган режаси айнан шундай бўлса керак. Нега энди айнан мен? Афтидан, кимдир юқоридагиларга номзодимни тавсия қилган кўринади. Мен бу масалада ҳаммасини миридан-сиригача шарҳлаб ўтиришни истамайман. Шуни айтишим керакки, охирги пайтларда менда Ўзбекистондан кетиш истаги юзага келганди. 13 йил – бу бир мамлакатда ишлаш учун анча салмоқли бўлган муддатдир. Умумий маънода, ҳаммасини ўзгартириш истаги пайдо бўлди ва буни амалга ошириш фурсати етиб келганини ҳис қилдим.\nШунингдек, Сергей Лушчандан “Шахтёр” академиясида қандай шароитлар яратилгани билан ҳам қизиқиб кўрдик. Чунки ишлаш учун шароит ва имконият бўлмаса, бирор натижага эришиш мушкул бўлиб қолади.\n- Ишлаш учун шарт-шароитлар энди ташкил қилинмоқда. Бизда битта сунъий қопламали, иккита табиий чимли майдон бор. Албатта, болалар ва катталар футболи ўртасидаги тафовут жуда катта. Буни жисмоний тайёргарлик, тактик ва техник салоҳиятлар билан боғлиқ бўлган жиҳатларда ҳам кўриш мумкин. Бизнинг вазифамиз олтин оралиқни топишдан иборат. Айтишим жоизки, айни пайтда айнан шундай оралиқни топиш устида изланиш олиб боряпмиз.\nМенинг Беларусдаги ишимга келадиган бўлсак, бу ерда барча ёшдаги жамоалар билан ишлаяпман. Шундай экан, ишлар бошдан ошиб ётибди. Ўз ўрнида ишлар билан машғул бўлиш жуда қизиқарлидир. Иш жараёнида “Бунёдкор”да тузган режа ва лойиҳаларимни аста-секинлик билан амалга татбиқ этиб боряпман. Ишонаманки, ҳамма режа амалга ошади. Боз устига раҳбарият томонидан ҳам тўла-тўкис қўллаб-қувватлашни ҳис этмоқдаман. Келажаги бор таркибни ташкил этиш айни муддао бўлади...Шунда бошқа жиҳатлар ҳақида ортиқча ўйланишга ҳам ҳожат қолмайди. Энг асосийси, одамлар футболни жуда севишади. Улар шунинг баробарида жуда самимий ва тартиб-интизомни асосий ўринга қўядилар, - дея фикр билдирди, мутахассис.\nМаълумки, “Шахтёр” клубида ҳамюртимиз Шахзод Убайдуллаев фаолият олиб борди. Аммо унга етарлича имконият берилмагани сабабли у Беларуснинг бошқа бир жамоаси - “Энергетик БГУ” сафига қўшилди. Бобур Абдуҳолиқов ҳам мазкур клубга кўчиб ўтганини биласиз. Лушчан эса иккала легионеримиз хусусида шундай деди:\n- Бизнинг легионерларга келсак, уларнинг келиши ҳаммамиз учун айни муддао бўлди. Икки легионер ҳақида маҳаллий мутахассисларимизнинг яхши фикр билдиришаётгани ҳам юқорида айтган гапларимни тўла тасдиқлайди. Аҳамиятлиси, улар ҳақида шу пайтгача бирорта ҳам салбий фикр эшитганим йўқ! Қолганлар ҳақида ҳозирча аниқ бир нарса дейишим қийин. Чунки улар хусусида менда тўлиқ таассурот шаклланиб улгурмади. Лекин, шуни комил ишонч билан айтаманки, футболчиларимизнинг бари Беларусдаги ҳар қандай клубни кучайтира олади. Биздаги ҳар бир маҳаллий футболчи асосан ҳимоя чизиғи ва дарвозабон позициясини сезиларли даражада кучайтира олади.\nЎзбекистон миллий терма жамоасининг собиқ футболчиси сифатида ундан ҳозирда Саудия Арабистони майдонларида ўтаётган жаҳон чемпионати саралаш баҳслари ҳақида ҳам сўрамасак бўлмасди. У ҳам бош жамоамизнинг ўйинларини диққат билан кузатяпти.\n- Ўзбекистон терма жамоаси ҳақида фикр билдирадиган бўлсам, ҳозир ҳамманинг диққат-эътибори саудияликларга қарши ўтадиган ўйинга қаратилган. Шу боисдан ҳам бизникиларга бутун вужудим билан мухлислик қилиб қоламан. Шу пайтгача қўлга киритилган 15 очко тасодиф эмас. Бу терма жамоамизнинг кучидан далолат беряпти. Менимча, Саудия Арабистонига қарши учрашув бизникиларнинг 2:1 ҳисобидаги ғалабаси билан якунига етса керак. Ишонаманки, Ўзбекистон терма жамоаси бўлажак ўйинда нималарга қодир эканлигини барчага намойиш этиб беради, - дейди Сергей Лушчан.\nБеларусь чемпионати. Шаҳзод Убайдуллаев жамоасига фойда келтирди (видео)


Как принимать Микразим для подготовки в рентгенологическому исследованию и УЗИ\nМикразим / Савол ва жавоб / Қорин бўшлиғи аъзоларининг УТТ ва рентген текширувига тайёрланиш учун Микразим® қандай қабул қилиниши керак?\nҚорин бўшлиғи аъзоларининг УТТ ва рентген текширувига тайёрланиш учун Микразим® қандай қабул қилиниши керак?\nҚорин бўшлиғи аъзоларинининг УТТ ва рентген текширувига тайёрланиш, газ ҳосил бўлишини сезиларли даражада пасайтиришга қаратилган, чораларни ўз ичига олади. Бу муаммо кўпинча овқатланишдаги хатоликлар ёки мавжуд нисбий фермент етишмовчилиги билан боғлиқ бўлади. Шу сабабли, текширувга тайёрланиш даврида бир қанча овқатланишдаги чегаралашлар ва тозаловчи ҳукналар билан бир қаторда, замонавий ферментли препаратлар-масалан, Микразим® тайинланади. Кўпинча уни 3-5 кун давомида, ҳар овқатланган маҳалда қўллаш маслаҳат берилади. Тайёргарлик бўйича батафсил йўриқнома, текширувни тайинлаган шифокор томонидан берилади.\nОзиш учун Микразим® қабул қилиш мумкинми?


Ушбу мулоқотда 5100 қисқа рақамига SMS юборган абитуриентлар жавобларни олиши маълум бўлди.\nДТМ сайтида берилган хабарга кўра, тест натижаларини 5100 рақамига жавоблар варақаси рақамини SMS кўринишида юбориш орқали ҳам билиш мумкин. Мазкур хизмат фақат Ucell ва UzMobile компаниялари абонентлари учун амал қилади. Битта чиқувчи SMS нархи — 75 цент.\nТест натижалари олий таълим муассасаларидаги стендларга айнан қачон жойлаштирилиши маълум эмас.\n09:25 Дтм 2016-2017 тест натижалари эълон қилинди


"Янги Ўзбекистон" массивлари. Мирзиёев уйлари "хрушчёвка"ларга қиёсланди\nФарғона туманида қурилаётган "Янги Ўзбекистон" массиви лойиҳаси.\nФарғона вилоятида Мустақилликнинг навбатдаги санасига 3 та “Янги Ўзбекистон” массивини қуриб битказиш режаланмоқда.\nЖумладан, Фарғона туманига қарашли, Илғор массивидаги қурилиш штабига кўра, ҳали смета қиймати тасдиқланмаган ва давлат ҳисобидан қурилаётган уйларнинг аксари “сотиб бўлинган”.\nБу уйлардан бирига харидор бўлган фарғоналик, 10 ойда битадиган уйнинг сифатидан хавотирда экани, аммо бошқа танлов йўқлиги боис бу шартга розилигини айтди.\nЭкспертлар, Мирзиёев ташаббуси билан шоша-пиша қурилаётган арзон массивларни собиқ иттифоқ давридаги “бетон хрушчевкалар”га қиёсларкан, уйларнинг сифати ва чидамлилигига шубҳа билдирмоқда.\nБундан ташқари, бу уйлар қурилиши учун махсус очилган 6 та қурилиш кластери фаолияти ҳам шаффоф эмаслиги айтилмоқда.\nХаридор: сифатини яхши қилиб беришар\n7 қаватли уйдан 2 хонали квартирага харидор бўлган фарғоналикнинг айтишича, унга "Янги Ўзбекистон" массивидаги уйи 270 – 300 миллион сўм атрофида бўлиши ваъда қилинган.\n“Мен олмоқчи бўлган кўп қаватли уйда 28 та квартира бор, шуни 20 таси кетиб бўлган. Ҳали смета қиймати чиқмабди, шунга аниқ нархи йўқ. Лекин энг қиммати 300 миллион сўм бўлади, дейишди. Банкка борсам, битта омонат ҳисоб очасиз, пулни йиғиб борасиз, дейишди. Субсидия билан қуриларкан, кейин биз 10 йилда тўлаб берамиз. Фоизсиз. Шунга ҳамма оляпти”.\nИсми очиқланишини истамаган фарғоналикка кўра, уларнинг қўлига берилаётган режаларда 1 йўлакли, ҳар қаватида 2, 3 ёки 4 тадан хонадони бўлган 7, 10, 25 қаватли уйлар акс этган.\nУйларнинг 1 сентябрь – Мустақиллик байрамига битиши ваъда қилинмоқда. Харидор 10 ойда битадиган уйларнинг сифатидан хавотири борлиги, аммо яшаса бўладиган уй бўлишига умид қилишини айтади:\n“Ҳозир қурилиш бошланган, 3 массивдаям. Битириб ташлашади, чамамда. Энди сифати яхши бўлар. Ҳозир одамлар ҳам қаттиқ туриб оляпти. Кейин бошқа бунақа вариант ҳам йўқда. Фоизсиз, субсидия билан оласиз, кейин 120 ой тўлаб берасиз. Сифатиниям яхши қилиб қуриб беришар”.\nРасмий: қурувчи ширкатлар аниқ\nФарғона вилояти ҳокимлигининг Қурилиш бўлимидан олинган маълумотга кўра, шу кунда қурилиш жойида кечаю кундуз штаб ишламоқда, бир вақтнинг ўзида тураржой массивлари ва сунъий кўли бўлган парк қурилмоқда.\nҲокимлик мутасаддилари, кўп қаватли тураржой биноларининг 100 га яқинини сентябрга қадар битириш кўзланаётганини тасдиқлади.\nФарғона шаҳар ҳокимлигининг ўзини таништирмаган мулозимига кўра, ҳозирга қадар 100 га яқин кўп қаватли уй қурувчи ширкатларга тақсимлаб бўлинган ва булар Фарғона шаҳри, вилояти ҳамда водийсида турар-жой, маъмурий ёки ишлаб чиқариш биноларини қурган ширкатлардир.\n“Уйлар таклиф қилинди, қуришни истаган ширкатлар орасида танлов бўлиб, танлаб олинди. Яна 3 та боғча, 2 та мактаб ва битта поликлиника ҳам бор. Тўлиқ давлат ҳисобидан қурилади, кейин аҳоли уйларнинг пулини 10 йилда тўлаб беради. Ҳали смета қиймати тўлиқ тасдиқлангани йўқ. Лекин кўпи билан 270-300 миллионлик уйлар, халққа оғирлик қилмайдиган нархда”.\nМулозим қурувчи ширкатлар ҳамда уларнинг танлови ҳақида аниқ маълумот беролмаслиги, аммо тегишли тартибда сўровнома йўлланса, тендерга оид барча маълумот ОАВ га тақдим қилинишини айтди. Бу қадар катта масштабдаги қурилишни 10 ойда битириш мажбуриятидан ташвишланишга ҳожат йўқ, деб таъкидлади:\n“Ширкатлар реестрдаги балли, тажрибасидан келиб чиқиб, тендер асосида танлаб олинди. Ҳаммаси қурилиш 1 та ёки 2-3 та компанияга берилади, деган гап йўқ. Қура оламан деган, тажрибаси етарли қурувчилар. Ҳозир уй қуриш технологиясиям ривожланиб кетган. Тезлаштир-тезлаштир бўлиб турганда қурувчилар ишни чала қилиб кетиши учраб қолади. Энди тепасида турилади-да. Ҳозир олувчилар ҳам қаттиқ бўлиб қолган, пулини тўлашдан бош тортиши мумкин. Шунинг учун, қурувчи ширкатларам ишига қараяпти ҳозир”.\nДомком: урбанизация катта, тураржойга талаб кўп\nФарғона шаҳридаги кўп қаватли тураржой биноларига хизмат кўрсатувчи ширкатлардан бирининг раҳбарига кўра, унинг назарида ҳозирча қурилиш жараёни "яхши кетмоқда".\n“Куни кеча йиғилиш бўлди, ҳокимиятда. Қурувчиларнинг салоҳиятига қараб бўлиб беришибди, 93 та кўп кўпқаватли уйни 1 сентябрга топшириш керак экани. Энди тезлаштириб қурамиз, дейишгани сифат учун яхшимасу, лекин талаб катта. Ҳозир шаҳарда урбанизация катта. Харидор жуда кўп. Мен ҳам харидор бўлиб, маҳаллага чиқсам, Алоқа банк ёки Халқ банкидан ҳисоб очиб, кейин танлаган уйингизни ёзилиб қўйинг, 10 йилда тўлайсиз, дейишди. Қурувчилар ҳам ўзимизникилар экан. Энг кўпи 7 дона уй қурлишини олган ширкат, «Файз бундёкор», деган ширкат, фарғоналик Бахтиёржон деган қурувчида. Бу бола ўзимидаги Санъат саройини қурган. Қолган ширкатлар 2 ёки 1 тадан уй олишди, деб айтишди мажлисда. Унақа ҳаммасини оптом битта ширкатга беришмаяпти экан», деди исми очиқланишини истамаган домком.\nУнинг айтишича, тураржой массивлари билан бир пайтда, яшил парк ва сунъий кўл қурилиши ҳам бошланган, дарахтлар эса президент сайловидан ўтибоқ, экила бошланган:\n“Дарахтлар экиб бўлинди қарийб. Эски одатга кўра, ҳозир бизга ўхшаган ширкатларга ҳам солиқ солишса керак: “фалонча дарахт экиб берасизлар”, деб тургандик. Йўқ, ҳозирча чақиришмади. Лекин, Илғор бу массивлар учун яхши жой бўлди. Ўртадан анҳор ўтади, икки томонига “Эко шаҳар” қилишяпти, кўл ҳам қилишяпти. Мен бу жойларни биламан, агар охиригача инсоф билан қуриб беришса, яхши шаҳарча бўлади”.\nМирзиёев: Фарғона яна яшил шаҳарга айланади\nЎтган йил октябрида иккинчи муддат президентликка сайланган Шавкат Мирзиёев фарғоналик сайловчилар билан учрашувда Фарғонада 300 гектар майдонда 40 минг аҳолига мўлжалланган замонавий «Эко шаҳар» қурлишини ваъда қилган эди.\n2021 йилнинг декабрида эса қайта сайланган президент, мамлакат бўйлаб, туман (шаҳар) марказларига яқин ва уй-жойга талаб юқори бўлган ҳудудларда жами 29 та “Янги Ўзбекистон” массивлари қурилиши тўғрисида фармон имзолади.\nФарғона вилояти ҳокимлиги расмий сайтида берилган маълумотга кўра, вилоятнинг Фарғона ва Ёзёвон туманларида “Янги Ўзбекистон” массивларини қуриш учун 6 та махсус қурилиш кластери тузилган.\nБулар - “Олтиариқ Файз Бинокор" МЧЖ, "426-ХИМКК" МЧЖ, "296 ХКМК" МЧЖ, "Турон эко цемент" МЧЖ, “Farghona West International Cement” ҚК, “Albus Cement Group” ҚК, “Фарғона нефтни қайта ишлаш заводи”, “Фарғона азот” АЖ, “Кварц” АЖлардир.\nМирзиёев уйлари VS “бетон хрушчёвкалар”\nСўнгги пайтларда Ўзбекистонда турли кўринишда янги уйлар қурилишини кузатиб келаётган фарғоналик журналист Баҳодир Элибоев, умумиятла аҳолини уй-жой билан таъминлаш сиёсатини маъқуллашини айтади.\nАммо унинг таъкидлашича, давлат ғазнасидан ажратилаётган катта маблағ ҳисобига бунёд этилаётган арзон уйлар ва "Янги Ўзбекистон" массивларидаги қурилишларнинг шаффоф эмаслиги саволларни уйғотади.\n"Мен Фарғонанинг Риштон, Бағдод, Учкўприк туманларида кам таъминланган оилалар учун қурилган уйларни бориб кўрдим. Сифати паст, ҳатто жуда паст уйлар ҳам бор. Ҳатто, оддий техника хавфсизлиги қоидаларига риоя қилинмаган, санузеллари битмаган уйлар ҳам топширилган. Қурилиш жараёни ёпиқ. Қурувчиларга бориб: "Сметани кўрайлик, сметада қанчаю бу пойдеворга қанча бетон қуйдингиз?" деб сўрасангиз, кўрсатиш у ёқда турсин, қувиб солади", дейди журналист.\nУнинг кузатувларига кўра, бир тарафдан, қурилиш жараёнининг шаффоф эмаслиги, иккинчи тарафдан, тайёр уйларнинг сифатсизлиги ёки чала битгани - махсус ажратилган маблағ қаёққа кетяпти, деган ҳақли саволни ўртага чиқармоқда.\n"Бу саволларга қурувчилар жавоб бермайди, расмий идоралар жавоб бермайди. Ҳатто уйни оладиган харидор ҳам жавобини билмайди. Лекин қурувчи ширкатларга қарасангиз, ҳаммаси ҳокимият ёки унга яқин шахсларга алоқадор бўлиб чиқаверади. Менда аниқ фактлар йўқ, шунинг учун исмларини айта олмайман. Шунинг учун, мамлакат бўйлаб халқ пулига қилинаётган бундай катта масштабдаги уйларнинг қурилишини назорат қилиб борадиган жамоатчилик комиссиялари ташкил қилинишини таклиф қиламан".\nХусусан, 2022 йилда Фарғона вилоятида янги тураржой қурилиши учун, президент фармони билан, 990 миллиард сўм ажратилиши кўзда тутилган.\n"Ҳозирги уйларнинг пишиқ ғиштдан қурилаётганини айтмаса, ҳатто собиқ совет даврида қурилган "бетон хрушчёвкалар" ҳозирга янги уйлардан каттароқ, кенгроқ, яшаш учун қулайроқ эди. Ҳозирги уйлар жуда тор, аксарида балкон йўқ, ванна йўқ. Меҳмонхонасида узоғи билан 15 киши сиқилишиб ўтириши мумкин. Бунинг устига, Мустақиллик байрамига совға, деб шоша-пиша қуриш одатимиздан воз кечишимиз керак. Шошмай виждон билан қуриш керак. "Эртага 5 балли зилзила бўлса, босиб қолармикин?!" деган қўрқув бўлмаслиги керак", дейди журналист.\nЎтган йил 3 март куни президент Мирзиёев уй-жой қурилиши ва ипотека бозорини ривожлантиришга оид видеоселекторда: "2021 йилда 54 минг оилани уй-жой билан таъминлашимиз зарур", деган эди.\n26 мингдан ортиқ оила учун квартирали жами 45 мингта уй қурилишига, Молия вазирлиги томонидан тижорат банклари учун 8,1 трлн сўм ажратилиши айтилган.\n2022 йилги режага кўра, 43 минг оилага кредит ажратиш ва бунинг учун 15 триллион сўмдан ортиқ маблағ йўналтириши айтилган.\nРасмий маълумотларга кўра, 2016 йилдан 2020 йилгача Ўзбекистонда барча вилоят, шаҳар ва туманлар бўйлаб, 140 000 мингта уй-жой барпо этилган.\nПрезидент Мирзиёевнинг ўзи сифатсиз қурилишлар учун коррупцияни айблаган ва қурилиш соҳаси мамлакатдаги энг коррупциялашган соҳалардан бири эканини эътироф этган эди.\nПрезидент қурилиш соҳасида оддий "кранчилар" дан тортиб, малакали мутахассилар, муҳандисларнинг етишмаётгани ҳақида гапирган.


ҚОРАҚАЛПОҒИСТОНДА ИСТИҚБОЛЛИ БИЗНЕС ҒОЯ МУАЛЛИФЛАРИ САРАЛАНДИ\nНукусда ўрта махсус, касб-ҳунар таълими муассасалари ўқувчилари ўртасида ўтказилаётган “Менинг бизнес ғоям” танловининг Қорақалпоғистон Республикаси босқичи бўлиб ўтди.\n“Камолот” ёшлар ижтимоий ҳаракати, Ўрта махсус, касб-ҳунар таълими маркази ва бир қатор тижорат банклари ҳамкорлигида ўтказилаётган ушбу танлов битирувчиёшларнинг турли лойиҳа ва ташаббусларини қўллаб-қувватлаш, бандлигини таъминлаш, уларда тадбиркорлик кўникмасини янада мустаҳкамлашга хизмат қилмоқда.\nТанловда 150 битирувчи ўз лойиҳа ва ғоялари билан иштирок этди. Иштирокчилар мутахассислар томонидан ўтказилган семинарларда ҳунармандлик, ишлаб чиқариш, хизмат кўрсатиш, инновацион ғоялар, чорвачилик йўналишлари бўйича билимини синовдан ўтказди.\nХўжайли тиббиёт коллежи битирувчиси Роза Бозорбоеванинг миллий қандолатчилик маҳсулотлари ишлаб чиқаришни йўлга қўйиш бўйича бизнес ғояси кўпчиликни қизиқтирди. Банкнинг 10 миллион сўмлик имтиёзли кредити эвазига амалга ошириладиган бу лойиҳада 2 кишининг бандлиги таъминланади.\nТанловда ўз ғояларини таклиф этган барча иштирокчиларга сертификатлар топширилди. Энг яхши деб топилган 11 истиқболли ғоя соҳиби танловнинг мамлакат босичига йўлланма олди.


15 декабр куни Пекиндаги Олимпия объектининг томошабинлар ҳудудида мобил телефонидан фойдаланаётган эркак. [Ноэл Cелис/AFP]\nЯқинлашиб келаётган Пекин Олимпиадасининг барча иштирокчилари фойдаланиши керак бўлган иловада шахсий маълумотларнинг сизиб чиқишига олиб келувчи шифрлаш нуқсонлари бор, деб огоҳлантирган киберхавфсизлик назорати ташкилоти.\nCOVID-19 мониторинги учун қўлланиладиган ва Хитой пойтахтидаги спортчилар, журналистлар ва бошқа иштирокчилар учун ўрнатиш мажбурий бўлган MY2022 иловасининг шифрлашга оид «оддий, аммо мудҳиш камчилиги» тиббий маълумотлар, овозли хабарлар ва бошқа маълумотларни сизиб чиқишига сабаб бўлиши мумкин, деб огоҳлантирган Citizen Lab учун ҳисобот тайёрлаган Жеффри Нокел сешанба (18 январ) куни.\nХалқаро олимпия қўмитаси ушбу ҳисоботга жавобан фойдаланувчилар илованинг ўз телефонларининг айрим қисмларига киришини ўчириб қўйиши мумкинлигини ва номи тилга олинмаган икки киберхавфсизлик ташкилотининг баҳолаши натижасида «ҳеч қандай жиддий заифликлар аниқланмаганини» айтган.\n«Фойдаланувчи ўз қурилмасида нималарга кириш мумкинлигини назорат қилади», деб баён қилган қўмита AFPга. У мобил иловани телефонларга ўрнатиш шарт эмаслигини қўшимча қилар экан, «аккредитациядан ўтган ходимлар саломатлик мониторинги тизимига веб-сайт орқали киришлари мумкинлигини» айтган.\nҚўмита «уларнинг хавотирларини яхшироқ тушуниш учун» Citizen Lab ҳисоботини сўраганини айтди.\nCitizen Lab декабр ойи бошида Хитой ташкилий қўмитасини бу муаммолардан хабардор қилганини ва уларга жавоб бериш учун 15 кун ва муаммони ҳал қилиш учун 45 кун муҳлат берганини, аммо жавоб олмаганини айтди.\nЦензура ва кузатув тарихи\n«Ўтмишда Хитой сиёсий цензура ва кузатувни амалга ошириш учун шифрлаш технологиясини бузгани маълум», деб ёзган Нокел.\n«Шундай экан, ушбу иловадаги шифрлашга кузатув мақсадида қасддан путур етказилганми ёки бу нуқсон ишлаб чиқувчининг эътиборсизлиги туфайли келиб чиққанми, деган савол ўринли бўлади», деб ўз сўзида давом этди у ва «Хитой ҳукуматининг MY2022 иловаси шифрлаш технологиясини бузиши билан боғлиқ ҳолатни муаммоли» деб атади.\nУшбу камчиликлар онлайн объектларга хавфсиз мулоқот қилиш имконини берувчи SSL-сертификатларига таъсир қилади.\nMY 2022 SSL-сертификатларини ҳақиқийлигини текширмайди, бу эса учинчи тарафлар илова маълумотларига кириши мумкинлигини, маълумотлар эса SSL-сертификатларининг одатий шифрловисиз узатилишини англатади, деб ёзади Нокел.\nИлова Хитойнинг COVID-19 ҳолатларини аниқлаш бўйича саъй-ҳаракатлари доирасида тўплайдиган тиббий маълумотлари борасида шаффоф бўлса-да, «бу маълумотларни ким ёки қайси ташкилот(лар) билан баҳам кўрилиши номаълум» деб айтган.\n«MY 2022» шунингдек, Хитойда «сиёсий жиҳатдан нозик» ҳисобланувчи иборалар тўпланган «illegalwords.txt» номли рўйхатни ҳам ўз ичига олган бўлиб, уларнинг аксарияти Хитойдаги сиёсий вазиятга ёки Тибет ва уйғур мусулмон озчиликларига алоқадордир.\n«ХКП зулми» ва Си Цзинпин (Хитой президенти) каби калит сўзлардан шулар жумласидан бўлиб, Нокелнинг таъкидлашича, рўйхатдан цензура мақсадларида фаол фойдаланилганми ёки йўқми, аниқ эмас.\nИлова ушбу функциялари туфайли илова Google ва Apple компанияларининг смартфонлар учун мўлжалланган дастурий таъминотга оид сиёсати, «шунингдек, Хитойнинг шахсий маълумотларини ҳимоя қилиш бўйича қонунлари ва миллий стандартларига зид келиши мумкин», деб ёзади у.\nХитойнинг мазлум уйғур мусулмонлари билан бирдамлик белгиси сифатида Бутунжаҳон имомлар кенгаши дунё мусулмонларини 2022 йилда Пекинда бўлиб ўтадиган Қишки олимпия ўйинларига бормасликка ва уларда қатнашмасликка чақирган.\nПекин аҳолисининг аксарияти мусулмонлардан иборат Шинжон шимоли-ғарбий минтақасида қатор қонунбузарликлар содир этиб келмоқда, у ердаги «сиёсий қайта тарбиялаш» лагерларида аксарияти уйғурлардан иборат бир миллиондан ортиқ одам ҳибсда сақланмоқда.\nХитой телефонларидаги хавфсизлик таҳдидлари\nХитой телефонлари бутун дунё бўйлаб жиддий эътибор остига тушган – тадқиқотларга кўра, бу қурилмалар билан миллий хавфсизлик таҳдидлари, цензура, махфийликка оид муаммолар ва маълумотларнинг сизиб кетиши орасида боғлиқлик мавжуд.\nСентябр ойида Литва мудофаа вазирлиги давлат муассасалари ва истеъмолчиларни Хитой телефонларини ишлатишдан эҳтиёт бўлишга чақирар экан, уларда хавфсизлик нуқсонлари ва маълумотларнинг сизиб чиқиш эҳтимоли борлиги ҳақида огоҳлантирган.\nМамлакат Миллий киберхавфсизлик маркази Хитойнинг Европада сотиладиган иккита энг машҳур – Xiaomi Mi 10T 5G ва Huawei P40 5G телефонларида «киберхавфсизлик хатарларини» топгани ҳақида хабар берган.\nЕвропадаги энг машҳур Xiaomi смартфонида Хитой ва лотин имлосида айрим атамаларни блокловчи ўрнатилган цензура воситаси топилгани айтилади.


Ислом Каримов 90-йилнинг бошида «Бўка»даги уруш-жанжални қандай тўхтатиб қолган? — birinchi-prezident.uz\nБўка туманида ўтроқ бўлиб қолган кучлар билан маҳаллий халқ ўртасида жуда катта оммавий тўқнашувлар бўлиши муқаррар бўлиб қолди. Оломон уйларни портлатиб, машиналарни ва кўчаларни ёқиб катта шовқин-сурон, тўполон бошлади. Шу пайт пойтахтдан Ислом Абдуғаниевич ўзлари келиб, тўппа-тўғри халқнинг ичига кириб кетдилар. Ҳозиргидай эсимда: ёнларида ҳеч ким, ҳатто соқчи йўқ эди. Жуда ҳам қалтис ҳаракат эди бу. Оломон орасида от миниб юрган одамлар талайгина эди. Улардан бирини чақириб, отдан тушгин деб сўрадилар-да, шартта ўзлари отга миниб халққа мурожаат қилдилар: «Биродарлар, уруш-жанжал билан ҳеч нарсага эришиб бўлмайди. Сизлар ақл-идрок билан иш қилинглар. Бизнинг ташқи душманларимиз халқимизни уруштириб қўймоқчи. Сизлар ўйлаб кўринглар, бунинг оқибати жуда ёмон бўлади».\nШу пайтда оломон орасидан бир овоз «Ислом ака, биз республиканинг аввалги раҳбарига ишонмаймиз, бизни алдайди. Фарғонадан хабарингиз бор, эски раҳбарлар ўзбекларни Москвадан туриб айбдор қилиб қўйди», – деб айтди. Шунда Ислом Абдуғаниевич «Ҳурматли биродарлар, мен Марказкомдан қўрқмайман, қўрққан ҳам эмасман. Менинг ўз халқим бор. Халқимнинг ўз орзулари бор. Шу орзуларни амалга оширишда мен керак бўлса жонимни ҳам аямайман», – дедилар.\nШунда ҳамма жим-жит бўлиб қолди. Шу билан Бўкада ҳатто бирорта одамнинг бурни қонамади. 1990 йил 17 февраль куни республикамизда барқарорлик, тинчликни сақлаб қолишга шахсан ўзлари раҳбарлик қилдилар.\nТошкент вилояти прокуратураси ходими


Ўзбекистонда қишлоқ хўжалик техникалари бўйича конструкторлик бюроси ташкил этилди\n08:27 / 06.10.2017\n4 октябрь куни Ўзбекистон Республикаси Олий Мажлиси Сенатининг 12-ялпи мажлиси бўлиб ўтгани ҳақида хабар берган эдик. Унда Ўзбекистон Бош вазири ўринбосари, «Ўзагротехсаноатхолдинг» бошқаруви раиси Нодир Отажонов ҳукуматнинг Ўзбекистонда етиштирилаётган пахталарни механизациялашган ҳолда йиғиб-териб олиш дастури ҳақида сенаторларга ахборот берди.\n“«Ўзагротехсаноатхолдинг» камида 40 мингта қишлоқ хўжалик техникаларини ишлаб чиқаришни режалаштирган. Шу мақсадда ходимларнинг малакасини оширишдан ташқари, соҳага олимлар ва академиклар жалб этилди. Холдинг ҳузурида конструкторлик бюроси ташкил этилиб, унги Жанубий Корея республикасининг 8 млн долларлик грант маблағлари жалб этилди. У шу йилнинг ноябрь ойидан тўлақонли ўз ишини бошлайди.\n2018 йилда 3000 дона ишлаб чиқилиши белгиланган пахта териш машинасининг 600 таси экспортга мўлжалланган. Бундан ташқари, пахта етиштиришда хорижий ҳамкорлар билан кластерлар ташкил этилади. Мана, Президент Мирзиёевнинг АҚШга ташрифи чоғида дунёнинг етакчи компанияларидан бири ва Case New Holland компанияси билан ҳам шартномалар имзоланди. Келаси йили улар иштирокида Ўзбекистонда 300 та пахта териш машинаси ишлаб чиқилади”.\nУнинг қайд этишича, Case New Holland компанияси билан ҳамкорликда ишлаб чиқиладиган тракторларни пахта териш мавсумидан сўнг, горизонтал шпинделлардан ажратиб олган ҳолда қишлоқ хўжалик ишларига, хусусан, шудгорлаш, юк ташишда ҳам фойдаланиш мумкин бўлади.\nОтажоновнинг айтишича, ҳозирда, бу борада Вазирлар Маҳкамаси томонидан пахтани машинада териш бўйича меъёрий ҳужжатлар, пахтанинг навига доир стандартлар ишлаб чиқилмоқда. Шунингдек, Вазирлар Маҳкамасининг яқин 5 йилда 14-15 минг пахта териш машинаси ишлаб чиқиш бўйича аниқ мақсадлии дастури йўлга қўйилмоқда.


Арслон Рўзметов вафот этди\n15 май 2021, Тошкент вақти: 07:23\n“Ўзбекистон ҳаво йўллари” авиакомпанияси собиқ раҳбари Арслон Рўзметов 17 февралдан 18 февралга ўтар кечаси Тошкентда оламдан ўтди.\nХабарларга кўра, А.Рўзметов Ўзбекистон Ички ишлар вазирлигининг Жазони ижро этиш бош бошқармасига қарашли шифохонада вафот этган.\nСобиқ иттифоқ даврида А.Рўзметов “Аэрофлот”нинг Ўзбекистон бошқармасини, СССР тарқаб кетгандан кейин “Ўзбекистон ҳаво йўллари” миллий авиакомпаниясини узоқ йиллар бошқарган. Бироқ у 2002 йилда авиакомпаниядаги молиявий суиистеъмолликлар учун эгаллаб турган лавозимидан четлатилган эди. Шундан кейин А.Рўзметов Россияга кўчиб кетиб, бир муддат “Внуково” аэропортида бош директор вазифасида ишлаган. Бироқ ўтган йилнинг август ойида у Москвада ҳибсга олиниб, Ўзбекистонга экстрадиция қилинганди.


Солиқ органлари қачон тадбиркорларни қўллаб-қувватловчи органга айланади? — Sof.uz\nЖАҲОН 30,652,082 22,309,070 955,187\nАкмал Умирзаков 20.09 11:07 815 Колумнистлар\nЯқинда парламентда Давлат солиқ қўмитаси раҳбарини эшитдик. Вақт чегараланганлиги сабабли кўпгина мулоҳазаларимизни билдиришга улгурмадик. Фикримни ижтимоий тармоқда баён қилишни маъқул деб топдим:\nБугунги кунда мамлакатимизда инвестициявий муҳитни яхшилаш, тадбиркорларга янада қулай шароитларни яратиш борасида кўп иш қилинмоқда.\nБиласиз, хўжалик юритувчи субъектлар фаолиятини самарали ташкил этиш, улар фаолиятини янги йўналишлар бўйича кенгайтиришда молиявий ресурслар муҳим аҳамият касб этади. Аммо ҳозирда айни йўналишда баъзи муаммолар ҳам бўй кўрсатмоқда. Хусусан, бугун ўз фаолиятини тўхтатган корхоналарнинг аксарияти молиявий ресурс етишмагани учун ишламаяпти.\nТўғри, юртимизда тадбиркорларни қўллаб-қувватлаш мақсадида катта миқдорда кредитлар бериляпти. Аммо айрим ҳолатларда корхоналарнинг ўз маблағлари — молиявий ресурслари солиқ органлари томонидан келаси давр учун солиқ ва мажбурий тўловлар сифатида олиб қўйилмоқда.\nГапимиз исботи учун айрим далилларни келтирсак.\n2019 йилнинг 1 июль ҳолатига кўра, солиқ органлари томонидан ортиқча ундирилган маблағлар 775,2 млрд. сўмни ташкил этган! Биргина Тошкент шаҳрининг ўзида бу сумма 279 млрд. сўмни ёки республика бўйича жами ортиқча ундирилган маблағларнинг 36 фоизини ташкил қилган. Ҳисобот даврида йил бошига нисбатан ортиқча тўловлар Жиззах вилоятида 4,5 млрд. сўм (30 фоиз)га ошган бўлса, Фарғона вилоятида 19,6 млрд. сўмга (51 фоиз)га кўпайган.\nХўш, солиқ органлари қачон тадбиркорларни қўллаб-қувватловчи органга айланади? Ахир бу хўжалик юритувчи субъектларни молиявий жиҳатдан очиқчасига талаш билан баробар-ку. Ахир бу мамлакатимизда инвестициявий муҳитни яхшилаш ва тадбиркорларни қўллаб-қувватлаш бўйича амалга оширилаётган ишларни барбод қилиш эмасми? Наҳотки, буни Давлат солиқ қўмитасининг мутасаддилари билмайди? Билишса керак, албатта. Унда нега масалага кўз юмишяпти? Ёки бунинг ортида қандайдир бир синоат бормикан...\nЎша синоатни билишга ҳаммамиз қизиқяпмиз...\nЭҳтимол, ҳали келгусида парламентдаги бирор тадбир чоғида Давлат солиқ қўмитаси раҳбариятининг бу борадаги саволларимизга жавобини эшитармиз.\nКеча, 10:07 336 Ўзбекистон\nКеча, 18:19 379 Ўзбекистон\nКеча, 18:06 365 Ўзбекистон\nКеча, 17:46 674\nКеча, 17:21 323 Жаҳон


«FIFA.uz»да 1-давра ғолиблари тақдирландилар! / CHAMPIONAT.asia\n17:59Рўзиқул Бердиев бўйича ЎФФ ахбороти 0 17:51#Matchday: Манчестерда АПЛ ва А Серия пешқадамлари тўқнашуви, "Тоттенхэм" Мадридда имтиҳон топширади (превью) 0 17:42Агар Роналду гол урса... 9 17:40Тошкент шаҳар иккинчи лигаси ҳал қилувчи босқичга кирди 1 17:36Olamsport: Нурмагомедов йил охирида Фергюсон билан жанг қилмоқчи, Истомин Стокгольмдаги турнирда илк давра ўйинини ўтказди 0 17:34Олий Лига, Ёшлар Лигаси ҳамда Биринчи Лига дисквалификациялари 0 17:29“Сўғдиёна” - “Металлург” ўйин вақти маълум 0 17:17ЖЧ-2018 саралаши. Плей-оффда Италия Швеция билан ўйнайдиган бўлди 13 17:08Футзал. Ўзбекистон термаси Қирғизистонни мағлуб этди ва гуруҳни пешқадам сифатида якунлади 10 17:07"Манчестер Сити"нинг машғулотидан фотогалерея 5 16:54Бу дахшат! Германия тўртинчи дивизиони ўйинига қанча мухлис келди? ФОТО 11 16:44ЎФФ Қатар билан меморандум имзолади 15 16:42Зоҳир Пиримов: “ОЧЛ йўлланмасини қўлга киритиш биз учун мушкул вазифа” 4 16:42ЎФФ матбуот хизмати Рўзиқул Бердиев ҳақидаги хабарга изоҳ берди 65 16:34Аллегри: "Ювентус"да ҳеч қандай инқироз йўқ" 0\n«FIFA.uz»да 1-давра ғолиблари тақдирландилар!\n20 авг 10:30\nВадага мувофиқ 18 август куни соат 18:00дан 20:00га қадар пойтахтимиздаги "Футбол20" футбол мажмуасида "FIFA.uz" сайтининг ғолиб ва совриндорларини тақдирлаш маросими бўлиб ўтди.\nХабарингиз бор, олий лига жамоаларини ўзида қамраган "FIFA.uz" виртуал футболининг 1-давраси учун махсус совғаларни эълон қилгандик. Унга кўра, биринчи давранинг дастлабки учта ўрин сохиблари ўзлари ишқибозлик қиладиган клуб мухлислари учун 100тадан футболка ва терма жамоамиз аъзоларининг дастхати туширилган тўплар билан тақдирланиши лозим эди. Шу билан бирга 8-13 тур якунларига кўра энг кўп очко жамғарган иштирокчи "Sony Playstation 3" билан рағбатлантирилиши эълон қилинганди. 18 август куни юқоридаги совғалар ўз эгаларига тантанали тарзда топширилди.\nОдатга кўра сайтимиз ўқувчилари дастлаб бир соат давомида футбол ўйнашди. Бу орада машғулотларни якунига етказиб, "FIFA.uz" версияси бўйича уч карра олий лиганинг "Энг яхши ўйинчиси" деб топилган Фарҳод Тожиев ва унинг "Локомотив"даги жамоадоши Садриддин Абдуллаев стадионга ташриф буюрдилар.\n1-давра якунига кўра юқори 100та қатордан жой олган иштирокчи ўзларига ваъда қилинган футболкаларни олиб кета бошлашди. Афсуски, кўплаб фойдаланувчилар шу кунги тадбирда иштирок эта олмадилар. Аммо улар ўзларининг электрон манзилига юборилган хатга жавобан танишлари орқали футболкаларни олишлари мумкин.\nЎқувчиларимиз футбол ўйнаб бўлгач, май ва июнь ойи учун Фарҳод Тожиевга аталган совғаларни топширдик. Илк маротаба Ўзбекистон чемпионати иштирокчилари ўз ўйинлари билан ҳақли равишда "Ойнинг энг яхши ўйинчиси” деган нишонни қўлга киритишяпти.\nШундан сўнг навбат тадбирда иштирок этаётганлар учун махсус танловга берилди. Дастлабки танловга кўра, танлаб олинган иштирокчилар (шунчаки тадбирни томоша қилганлар ҳам қатнашдилар) 9 метр масофадан дарвоза тўсинини мўлжалга олишлари лозим эди. 6 нафар иштирокчидан бирортаси тўсинни пойлай олмади. Сўнгги еттинчи иштирокчининг ёши 10да бўлгани учун иштирокчилар унга 6 метрдан тепишга рухсат бердилар. Буни қарангки, энг кичик иштирокчимиз Шерзод Исроилов биринчи уринишдаёқ тўсинни пойлади ва Садриддин Абдуллаев томонидан футбол тўпи билан тақдирланди.\nҚизиғи шундаки, баъзилар "FIFA.uz"ни оилавий ўйнашар экан. Юқоридаги танлов ғолиби тадбирга дадаси Қаҳрамон ака Исроилов ва укаси Абдуқаҳҳор Исроилов билан атайлаб Қўқондан ташриф буюришган экан.\nТанловнинг кейинги шартига кўра, иштирокчилар 20 метрдан тўпни ерга туширмасдан дарвоза тўрига жойлаб қўйишлари лозим эди. Бу гал Сарвар Ортиқовга омад кулиб боқди ва унга ҳам тўп совға қилинди.\nСўнгги танлов шарти эса оддий кўриниш олган бўлса-да, ўқувчилар анча қийналишди. Шартга кўра ким тўпни ерга туширмасдан кўпроқ ўйнатса ғолибликни қўлга киритар эди. Бу борада Дилшод Ҳакимов 16 маротаба тўпни ерга туширмасдан ўйнатгани учун ғолибликни қўлга киритди.\nШундан сўнг футболчиларимиз биринчи давра ғолибларини тақдирлаш маросимида иштирок этдилар.\nСупер совғани эса "Бунёдкор" никидаги фойдаланувчимиз Азизмирза ака қўлга киритдилар.\nТабдир сўнггида мириқиб суратга тушдик\nҚисқа қилиб айтганда, биринчи сафар учун тадбир ажойиб ўтди. Хафа одамнинг ўзи бўлмади. Футбол ўйнадик, совғалар улашдик, энг муҳими ҳаммаси ҳалол равишда. Футболчиларимизнинг ташрифи ўқувчиларимизни қувонтирмай қолмади. Фарҳод ва Садриддин шунчаки мажбурият учун эмас, самимий тарзда тадбиримизда иштирок этганликлари учун ўқувчиларимиз номидан уларга ўз миннатдорчилигимизни билдириб қоламиз.\nКейинги тадбирларни янада жиддий ва савияли ўтказишга ҳаракат қиламиз. Ўзбекистон ва Россия чемпионатлари учун шу кунларда янги совғалар ҳақида хабар берамиз. Кучли бешлик учун эса аллақачон супер совға номи маълум. Битта электрон почта учун бошқариладиган 5та чемпионатда энг кўп очко тўплаган 3 нафар иштирокчи 2013/14 мавсум учун ўзи ишқибозлик қиладиган клубнинг уй ўйинига чипта ютиб олиши мумкин.


ЎЗБЕКИСТОН РЕСПУБЛИКАСИ ОЛИЙ СУДИБУТУННИНГ КЕМТИГИ ЁХУД ЭРКАТОЙЛИКДАН ПАДАРКУШЛИККА САБАБ БЎЛГАН ҚОТИЛЛИК ҲАҚИДА from\nБУТУННИНГ КЕМТИГИ ЁХУД ЭРКАТОЙЛИКДАН ПАДАРКУШЛИККА САБАБ БЎЛГАН ҚОТИЛЛИК ҲАҚИДА\nҲазорасплик Эркабой Одамбоев табиатан беозор ва хушхулқ киши эди. У Ҳабибулла ота Одамбоевнинг пиру бадавлат хонадонида вояга етди. Оила — болажон. Эркабой эса, кенжа ўғил. Кенжа ўғил ҳамма жойда бўлгани каби Хоразмда ҳам алоҳида меҳр ва ардоқ остида камолга етади. 1981 йил ушбу қишлоқда туғилган кенжа фарзанд Эркабой ҳам ана шу алфозда ўсиб-улғайди. Оила қурди, фарзандли бўлди. Бу орада оиланинг қиз фарзандлари турмуш қурган кўйи ота уйини тарк этишди, ўғиллар ҳам ўзлари учун иморат қуриб, алоҳида яшай бошлашди. Хонадон бошпанаси ва 90 ёшли Ҳабибулла ота таомилга кўра, кенжа фарзанд қарамоғига ўтди.\nАлқисса, Эркабой бутун оила обрўси, нуфузини сарбаланд этгандир, дерсиз?! Йўқ. Афсуски, пировардида бундай бўлмади. Эркабойлар хонадонини одамлар кутганидек, бахтли, саодатли кунлар эмас, аксинча, кулфат ва ғурбатдан иборат зулматли дамлар йўқлаб келди.\nЭркабой чиндан ҳам, «эрка»лигини қилди. Балки у чор-атрофдагиларга чиндан ҳам, мўмин-қобил, хушмуомала киши сувратида кўрингандир, аммо Одамбоевларнинг катта хонадони учун яхши ва хушхулқ фарзанд бўлолмади. Ташқи қиёфаси ички дунёсида акс этмади. Оила шаънини оёқости қилди. Энг ачинарлиси, падаркуш деган тавқи-ланъат ёрлиғини бўйнига илди.\n…Ҳаёт катта сабоқ мактаби, кимнинг аслида ким эканини бир пасда кўрсатади, оқни — оққа, қорани — қорага, сарагини — саракка, пучагини-пучакка ҳам бир зумда ажратади. Ўтган йилнинг 20 октябрь куни оқшом Одамбоевлар хонадонида рўй берган мудҳиш воқеадан сўнг одамлар ҳаётнинг бу ҳақиқатига яна бир марта гувоҳ бўлишди.\nКейинги йилларда Эркабойнинг афт-ангори, ўзгаларга нисбатан муомалаю муносабатида деярли ҳеч нарса ўзгармади. Аввалига фойдали меҳнат, рўзғор ташвишидан ўзини буткул четга олди, ўзига ўхшаган дангаса ва тепса — тебранмас кимсаларга қўшилди. Орадан хиёл вақт ўтмай эса, ичкиликка бутунлай муккасидан кетди. Уни бу йўлдан қайтаришга қаратилган панд-насиҳатларнинг биронтаси ҳам фойда бермади. Койиш ва тергашлардан ҳам наф чиқмади. Ичган чоғда ботирлиги қўзир, сўқир кўзи ароқдан бўлак бирон матоҳ, ҳатто оиласи, фарзанд-дилбандлари, кекса отасини ҳам илғай олмасди.\nШу аснода у вилоят наркология диспансерининг махсус рўйхатидан жой олди. Оила эса, ҳалокат ёқасига келиб қолди. Эрининг хурмача қилиқлари, ҳақорат ва дўппослашларига чидай олмаган турмуш ўртоғи Жумагул Машарипова кўп ҳолларда болалари билан бирга ота-она уйидан бошпана топди.\nОдамбоевлар хонадонидаги бу машъум воқеа Ж. Машарипова роппа-роса ярим йиллик араздан сўнг оиласи бағрига қайтгач, содир бўлди.\nЎша куни Эркабой чошгоҳгача тошдек қотиб ухлади. Сўнг ўрнидан туриб, нари-бери нонушта қилгач, туман маркази томон йўл олди.\nБундай тахлитдаги «сафар»ларнинг боиси ичкиликбозлик эканини уйдагилар яхши биларди. Уларнинг ўйи тўғри бўлиб чиқди. Кун уфққа бош қўяр чоғи гандираклаганча уйга қайтган Эркабой ичиш ҳали маромига етмаганидан нолиганча турмуш ўртоғини қистовга олди: ароқ учун пул беришни сўради. Хотини уйда пул йўқлиги, рўзғор қозони деярли бўш қолганини эрига ётиғи билан тушунтиришга уринди. Қани энди, ичкилик таъсирида буткул ақл-ҳушини йўқотган ёстиқдоши буни тушунса? Йўқ, тушунмади. Тушунишни ҳам истамади. Бунга жавобан муштини ишга солишга ҳозирланди. Бироқ улгурмади. Кекса ота ожиз аҳволда эканига қарамай орага тушди.\nКелинини ҳимоя қилишга чоғланди. Афсуски, кучи етмади. Аммо буни кўриб, ўғилнинг авзойи ўзгарди. Отага қарата: «Йўқса, пулни ўзинг бер», дея ўшқирди. Ота ароқ учун пул йўқлигини писанда қилди, сўнгра: «Вақт алламаҳал бўлди, балки эртага ичарсан, эрталаб акангдан ўзим пул олиб бераман», деди. Буни эшитиб, ўғил баттар қутуриб кетди. У ақл-ҳушини йўқотиб, отасига ташланди ва бўғзидан олиб, аёвсиз дўпослашга тушди. Ёши тўқсондан ошган қариянинг кучи нимагаям етарди? Ота ўғлининг биринчи мушти тегиши билан ерга гурсиллаб йиқилди. Қутуриб кетган ўғил эса, бу билан кифояланмади. Аллақачон ҳушини йўқотган отани калтаклаш, тепкилашда давом этди. Чолнинг юз, кўз, қулоқ, бурун, оғиз соҳалари қаттиқ шикастланди. Кўз ўнггида содир бўлаётган даҳшатли зўравонликдан эси оғаёзган келин — Жумагул мушт ва тепкининг галдаги зарбалари ўзи ва фарзандлари бошига ёғилишини фаҳмлади, чоғи, икки боласини эргаштирганча қўшни ҳовлида яшаётган Одамбоевларнинг тўнғичи Муроднинг уйи томон йўл олди.\nТун яримлаган чоғ рўй берган бу мудҳиш ҳодиса ҳаммани оёққа қалқитди. Бари ота уйи томон шошди. Бу пайтга келиб, қиларини қилган ва хуморини ёзган зўравон ўғил хонадонда яшириб қўйилган ароқни топиб олган ва уни тикка туриб сипқорганча кучли мастлик домида донг қотиб ухлар, ота эса, ерда афтодаҳол ҳолатда чўзилиб ётар, базўр нафас оларди.\n…»Тез тиббий ёрдам» ҳаялламади. Отани шифхонага олиб кетишди.\nХайриятки, ота бир неча кун ўтиб кўзини очди ва ўша куни уйида юз берган мудҳиш воқеани айтиб берди. Ўша куннинг эртаси туш чоғи ҳушига келган Эркабой эса, кеча ярим тунда рўй берган машъум воқеа тафсилотини баён этишдан ожиз қолди.\nУ мастликдан нолиди ва участка нозирига сим қоқиб, наркология диспансерига жойлаштириб қўйишни сўради. Туман шифохонасига бориб, отасидан ҳол-аҳвол ва кечирим сўрашни эса, хаёлига ҳам келтирмади. Отанинг умрига деярли зомин бўлаёзган ўғил шу куниёқ шифохонага жўнаб кетди. Ота эса, уқдирилганидек, туман касалхонасида беҳушлигича қолди.\n…Орадан 6 кун ўтгач, отанинг соғлиғи анча-мунча тикланди ва тўнғич ўғил Муродбек шифокорлардан уни олиб кетиш ва даволаш ишларини уйда давом эттиришга рухсат сўради. Отанинг жароҳатлари ҳали битмаган эди. Шундай бўлса-да, шифокорлар фарзандлар ўтинчига кўра, уйда даволанишига розилик билдиришди.\nТаассуфки, оғир жароҳатлар ҳали битмагани ва кексалиги отахонга панд берди. Шифокорларнинг муолажаси фойда бермади.\nКасалхонадан чиққач, орадан беш кун ўтиб, ҳаётдан кўз юмди.\nОтасининг жанозасида иштирок этиш, қабрига бир сиқим тупроқ ташлаш фарзи Эркабойга насиб этмади…\nОтаси вафотидан сўнг икки ҳафта ўтиб, уйига қайтган ўғилни ҳуқуқни муҳофаза қилувчи идора ходимлари йўқлашди, устидан жиноят иши очиб, қилмишини Жиноят кодексининг соғлиққа қарши оғир кирдикорлар сирасига кирувчи 104-моддаси (қасддан баданга оғир шикаст етказиш) 3-қисми «д» банди бўйича малакалашди.\nГумонланувчи тергов тарафидан қўйилган саволларга жавоб бераркан, кўнглида отасини ўлдириш нияти бўлмагани, уни мастлик таъсирида жаҳл билан силтаб ташлагани, у йиқилиб, лат егани, бу эса, ўлимга етакламаслигини баён қилди. Қилмишини қисмангина тан олди.\nМашъум ўлимнинг ҳақиқий сабаби эса, бу борада тайинланган суд-тиббиёт экспертизаси жараёнида аниқланди. Ноқобил ўғилнинг давоси мутлақо асоссиз бўлиб чиқди. Марҳум Ҳ. Одамбоев зўравонлик қурбони бўлгани, ҳаёт ва соғлик учун хавфли бўлган тан жароҳатлари пировардида уни муқаррар равишда ўлимга етаклагани маълум бўлди. Тиббий хулосаларни суд ва терговга тақдим этиб, гувоҳ мақомида кўрсатма берган эксперт ва шифокор-мутахассислар Улуғбек Қўзиев, Одамбой Оллашукуровлар ота ўлимига айнан шу ҳолатлар сабаб бўлганини таъкидладилар.\nБағрикенглик ва кечиримлилик халқимизнинг бебаҳо фазилати. Бу қадриятлар амалдаги қонунчилигимизда ҳам ўзининг теран ифодасини топган. Э. Одамбоевга суд томонидан жазо тайинлаш чоғи масаланинг бу жиҳати яна юзага қалқиб чиқди. Отасининг ўлимида қўли борлиги тўла исботланган ўғилнинг тавба-тазарруси, қилмишидан астойдил пушаймонлиги, хонадоннинг ҳаминқадар моддий аҳволи, унда юзага келган ночор маънавий-ахлоқий муҳит оила аъзоларини ҳам, қонунчилигимиз посбонларини ҳам бир мунча хушёр торттирди. Мазкур хонадондаги муҳитни барқарорлаштириш, моддий таъминотини яхшилаш, маънавий муҳитни соғломлаштириш омиллари назарда тутилди. Қолаверса, судланувчининг қилмишига пушаймонлиги, муқаддам судланмагани, оиланинг деярли барча аъзолари томонидан кечирилгани ҳукм чиқаришда муҳим аҳамият касб этди. Судда кўрсатма берган марҳумнинг қонуний вакили, ўғли Мурод Одамбоев ва бошқа фарзандлар, келинлар судланувчига нисбатан даъвоси йўқлигини айтиб, унга берилажак жазони енгиллатишни сўрадилар. Албатта, бу суд томонидан эътиборга олинди. Суд унга нисбатан Жиноят кодексининг қилмиш учун назарда тутилганидан ҳам камроқ жазо тайинлашни тақозо этувчи 57-моддасини қўллашни лозим топди. Элдошлари орасида падаркуш номини олган номуносиб ўғил кодекснинг юқорида зикр этилган 104-моддаси 3-қисми асосида 3 йил муддатга озодликдан маҳрум қилинди.\nҚилмиш, шубҳасиз, қидирмиш ва муқаррар жазога етаклади. Буни аслида тан жазоси, десак, тўғри бўлади. Аммо кишига руҳан ва маънан азоб берадиган оғирроқ жазо ҳам бор. Бу — виждон азоби.\nБу ўзини билган, англаган киши учун бир умрлик жазо. Ундан қутулишнинг бир йўли бор: у жазони ўташ чоғида чинакамига тарбияланиш, умрнинг зимистонда ўтган онларига қайта-қайта разм солиш, ундан тўғри ва оқилона хулоса чиқариш, эзгулик йўлларини излаш, уни топиш, озодликка чиққач эса, талаб-у тақозоларини тўла-тўкис бажо келтириш, ота қабрига доимо бош қўйиб, у зотнинг хотирини ҳамиша ёд этиш, оиласи, рафиқаси ва фарзандларнинг муносиб раҳнамоси, соҳиб-у, соябони бўлишдек инсонийлик амалларини бекаму-кўст адо этишдан иборат. Алқисса, буларнинг бари вақт ва фурсатга бориб тақалади ва истак, орзу-ниятларнинг ҳаётдаги ифодаси ижобати ҳам ўшанда намоён бўлади. Жиноят қилиб, гуноҳга ботса-да, охир-оқибат тузалиш ва покланиш йўлига кирган, чинакам ҳаётдан, оиласи ва яқинларидан умид узмаган, яхшилик ва эзгуликка астойдил қўл берган кишига Яратганнинг ўзи мададкор бўлади. Қанийди, буни ҳамма бирдек англаб, бари бирдек аҳил, иноқ, баҳамжиҳат турмуш кечирса, азиз умрини эзгу сўз, эзгу амал, эзгу фикрат йўлларига бахшида этса?! Назаримизда, жаннат эшиклари шундай фазилатли инсонларга очилади, ҳа, тириклигидаёқ очилади! Бошқаларга эса … йўқ, очилмайди!\nХозирда сайтда – 243:\nмехмонлар – 236


“Айни ойлик ва аванс пайти UzASBO ишламайди” – Бюджет ташкилотлари ҳисобчилари дастурдан норози бўлишмоқда\nKun.uz’га мурожаат қилган бир қанча давлат ташкилотлари ҳисобчилари ходимларга ойлик иш ҳақи ва аванс тўлаш пайтида Молия вазирлигининг UzASBO дастури ишламай қолиши, бунинг натижасида маошлар кечикиши борасида гапириб беришди. Улар муаммо узоқ вақтдан буён ечимини топмаётганидан норози бўлишмоқда.\nҲар ойда шу бўлар такрор, ҳар ой ҳам шундай ўтади…\nKun.uz’га мурожаат қилган ва шахси сир сақланишини сўраган бюджет ташкилотлари ҳисобчилари ҳар ой UzASBO’даги техник носозликлардан азият чекишини маълум қилишган. Улардан бир нечтасини келтириб ўтамиз.\nБюджет ташкилот ҳисобчилари номидан сизларга ёзяпман. Ўзим Бухорода давлат ташкилотида ҳисобчиман. Биз давлат ташкилоти бўлганимиз учун UzASBO дастурида ходимларнинг ойлик маошларини ҳисоблаймиз. Лекин 1 йилдан буён ҳар ой бир хил муаммо бизни қийнайди. Айнан ойнинг 15 санаси, яъни аванс вақтида ва ойнинг охири 30–31 санаси ҳамда кейинги кунларда ойлик иш ҳақларини ҳисоблаётган пайтимизда UzASBO дастури умуман ишламай қолади. Шу сабабли кунма-кун ойлигини кутадиган оддий ходимларнинг иш ҳақларини ҳисоблаш, тўлаш кечикади. Мана бу ой ҳам 4 октябр санаси етиб келди ҳамки дастур умуман ишламаяпти, натижада иш ҳақлари кечиқмоқда.\nЯна бир мурожаатчи бухоролик ҳисобчининг фикрларини такрорлайди.\n“Серверлар ўтган йилнинг бошида алмаштирилганди. Шундан бери ҳар ой аванс ва иш ҳақи пайти UzASBO муаммоси бизни қийнайди. Техник носозлик сабаб куни билан шу дастурга тикилиб ўтирамиз, қачон ишларкан деб”, дейди мурожаатчи.\nБугун, 4 октябр куни UzASBO бўйича телеграмдаги саволлар гуруҳида ҳисобчилар фақат шу масала бўйича мурожаат қолдиришган.\nЯна бир ҳисобчи айни шу гуруҳда UzASBO мутахассислари 2021 йил май ойида серверлар ўзгартирилишини, шундан кейин дастурда муаммо юзага келмаслигини айтишгани ҳақида гапирди. Аммо мулоқотдан тушуниш мумкинки, серверлар ўзгартирилмаган.\nМолия вазирлиги масъулининг Kun.uz’га маълум қилишича, ҳар ойнинг 1–5 саналарида ҳаммага ойлик ҳисоблаб тушгунича ҳамда 14–16 саналарда аванс тушгунча бироз техник носозлик бўлади. “Чунки бу пайтда бутун Республика бўйича жараён кетгани учун дастурга босим бўлади”, – дея ҳолатни изоҳлади Молия вазирлиги матбуот хизмати.\nМолия вазирлиги матбуот хизмати техник муаммолар кузатилганига қарамай, дастур ишлашда давом этаётганини таъкидлади. Kun.uz’га мурожаат қилган ҳисобчилар эса соат 18 га яқинлашганига қарамай дастур ишламаётганини айтишди.\n“Бу кетишда сентябрь ойи учун ходимларнинг иш ҳақи октябрнинг 6-7-санасигача кечикиши ҳам ҳеч гап эмас. Лекин шунча пайтдан бери бўлаётган эътирозларга қарамай, ҳар ойда шу муаммо такрорланаверади. UzASBO масъуллари ҳисобчиларнинг эътирозларидан кейин гуруҳда ёзиш имкониятини чеклаб қўйишди. Лекин бу билан муаммо ҳал бўлиб қолгани йўқ. Дастурни бошидан такомиллаштириш керак”, – дейди яна бир ҳисобчи.\nБутун дунё рақамлашаётган бир пайтда битта дастур “кичкина техник носозлик” туфайли ҳар ой ишламай қолиши масъулларни ўйлантириши шарт бўлган масала эмасми?\nМаълумот учун, ушбу дастур Молия вазирлиги томонидан бюджет ташкилотлари бухгалтерия ҳисобини юритувчи дастурий мажмуа сифатида 2011 йилда фойдаланишга топширилган.\n14:44 / 15.12.2021\n“Бу дастурни қайтадан ишлаб чиқиш пайти келди”. Молия вазири UzASBO ҳақида\n16:44 / 02.11.2021


Дональд Трамп Қозоғистон халқини Мустақиллик куни билан табриклади\n13 Декабрь 13:51\nNUR-SULTAN. Kazinform – Давлатимиз раҳбари Қасим-Жомарт Тоқаев номига Қозоғистон Республикаси Мустақиллик куни муносабати билан табрикномалар келиб тушмоқда, деб хабар беради Ақорда.\nДавлатимиз раҳбари Қасим-Жомарт Тоқаев номига Қозоғистон Республикаси Мустақиллик куни муносабати билан хорижий давлатлар раҳбарларидан табрикномалар ва телеграммалар келиб тушди.\nАмерика Қўшма Штатлари Президенти Дональд Трамп ўз телеграммасида Қозоғистон халқини Мустақиллигимизнинг 28 йиллиги билан табриклаган.\n«Мустаҳкам ҳамкорлигимиз натижасида сўнгги 12 ой ичида эришган ёрқин муваффақиятларимизни катта қувонч билан таъкидлайман. Бизнинг ядровий қуролларни тарқатмасликдан тортиб терроризмга қарши курашгача бўлган масалалар ечимини топишдаги ҳамкорлигимиз жаҳонни янада хавфсиз ва барқарор қилди», – дейилган телеграммада.\nДональд Трамп Қасим-Жомарт Тоқаевнинг Қозоғистон Президенти сифатида Мустақиллик байрамини илк бор нишонлаётганлигига тўхталиб, янги йилнинг ғалабаларга тўла бўлишини тилади.\n«Америка Қўшма Штатлари Сиз ва Қозоғистон халқи билан самарали ишлашга тайёр. Сизнинг куч ва иродангиз натижасида Қозоғистоннинг келажаги ёрқин ва ғалабага тўла бўлишига ишонаман», – деди АҚШ Президенти.\nҲиндистон Президенти Рам Нат Ковинд ўз табригида давлатларимиз ўртасидаги ўзаро алоқаларнинг тарихий томири мустаҳкамлигини таъкидлаб, Қозоғистоннинг янада тараққий этишини тилади.\n«Ҳиндистон ва Қозоғистон ўртасидаги алоқалар неча асрлардан бери давом этиб келаётган тарихий ва маданий алоқаларга асосланган. Икки мамлакат ўртасидаги кўп томонлама ва икки томонлама алоқалар стратегик шериклик орқали давом этмоқда. Ҳамкорлигимиз янада мустаҳкамланишига ишонаман», – дейилган номада.\nИспания Қироли Фелипе ўз номасида испан халқи ва Ҳукумати номидан Қасим-Жомарт Тоқаевни Мустақиллик куни билан табриклаб, дўст Қозоғистон халқига тинчлик ва фаровонлик, қут-барака тилади.\nСингапур Республикаси Президенти Халима Якоб Қасим-Жомарт Тоқаевни ва Қозоғистон халқини Мустақиллик куни билан табриклади.\n«Сингапур ва Қозоғистон ўртасида яхши дўстлик алоқалари ўрнатилган. Икки мамлакат ўртасидаги товар айланмаси ортиб, ҳуқуқ ва молия соҳаларидаги ҳамкорлигимиз мустаҳкамланиб бораётганлигидан хурсандман. Халқларимизнинг фаровонлиги учун Ўзингиз билан бирлашиб ишлашга ва алоқаларимизни янада мустаҳкамлаш ниятидамиз», – деди Халима Якоб.\nДавлатимиз раҳбари ва Қозоғистон халқини Мустақиллик куни билан табриклаб Австрия Президенти Александр Ван дер Беллен ҳам телеграмма жўнатди.\n«Икки мамлакат ўртасидаги барча соҳалар бўйича катта суръатлар билан ривожланиб бораётган ҳамкорликни, жумладан, иқтисодий ҳамкорликни муваффақият билан ривожлантирамиз деб ишонаман», – дейилган телеграммада.\nАвстралия Иттифоқи Генерал-Губернатори Дэвид Херли ўз табригида давлатларимиз ўртасидаги икки томонлама дўстлик алоқаларининг янада ривожланишига ишонч билдириб ўтди.\n#Табрик #Халқаро алоқалар #Мустақиллик байрами\nҚР Президенти Бельгия қироли Филипп билан учрашди


Миср Ливия билан чегарадаги вазиятни назорат қилмоқда\n14:43 / 20.02.2017\nЛивия-Миср чегарасидаги вазият барқарор ва назорат остида. Ливия ҳукуматларидан бири – Вакиллар палатаси кучлари қўмондони Халифа Хафтар Мисрнинг On TV телеканалига берган интервьюсида шундай баёнот берган.\n«Миср томони қуруқлик ва ҳаво ҳудудини назорат қилмоқда», - деган Хафтар.\nУнинг сўзларига кўра, Ливия мамлакатнинг барча шаҳарлари озод этилганидан сўнг эркин мамлакатга айланади.\n«Биргина Бенғози шаҳрини озод қилиш вазиятни ўзгартирмайди. Ливиянинг бошқа шаҳарлари, хусусан Триполи аҳолиси ҳамон оғир аҳволда. Шунинг учун хурсанд бўлишга ҳали вақтли», - деган Хафтар.\nҚўмондоннинг таъкидлашича, Ливиянинг асосий нефть конлари ва портлари Вакиллари палатаси кучлари назоратидадир. «Ҳеч бир давлат Вакиллар палатаси билан келишмасдан бирор ҳаракатни амалга ошира олмайди», - деган генерал.\nХафтар, шунингдек, «Мусулмон биродарлар» ташкилотининг Ливиядаги фаолиятига ҳам изоҳ берган.\n«Улар давлат бошқаруви органларига кириб олиб, ҳамон полиция ва армияни йўқ қилишга ҳаракат қилмоқда. Биз Ливия шарқий туманлари аҳолисининг «Мусулмон биродарлар»ни йўқ қилишга доир чақириқларига жавоб бердик. Натижада ушбу ташкилотнинг 300 яқин қуролланган тарафдори қўлга олинди», - дея маълум қилган қўмондон.\n2011 йил 17 февралдаги инқилобдан сўнг Ливия сиёсий беқарорлик остонасига қадам қўйган эди.


17 май 2022, Тошкент вақти: 00:40\nОзодликка мурожаат йўллаган ўзбекистонликларнинг аксарияти электр таъминотидаги узилишлар ва газ тақчиллигидан шикоят қилмоқда.\nШикоятлар географияси жуда кенг: Андижондан тортиб Қорқалпоғистон, Тошкентдан Сурхондарёгача.\nОзодлик вазият юзасидан Қува тумани ҳокими, Тўрткўл туман газ таъминоти корхонаси раҳбари ҳамда Энергетика вазирлиги матбуот хизматига шикоятларда кўтарилган саволларни берди.\nОзодликка сўнгги кунларда қилинган мурожаатлар орасида қуваликлардан (Фарғона вилояти) шикоят келмаган, бироқ жорий йил бошида Озодлик Қува туман, Ифтихор маҳалла фуқаролар йиғини ҳудудида жойлашган оилавий корхона эгаларининг видеомурожаатини эълон қилган эди. Унда корхона эгалари электр узилиши оқибатида тўлақонли ишламаётганидан арз қилган.\nҚуйидаги видео 2020 йилнинг 27 январида эълон қилинган:\nҚувадан яна бир шикоятни Озодлик 2019 йилнинг 16 октябрида эълон қилган, унда тумандаги Бўстон, Ҳувайдо ҳамда Қалинпўстин кўчалари аҳли 2018 йилда симёғочлар алмаштирилгани, қўшимча трансформатор ўрнатиш эса пайсалга солинаётганидан арз қилган эди.\nҲоким: Бир йилда 57 та трансформаторни капитал таъмирдан чиқардик, 17 та янги трансформатор ўрнатдик\nҚува тумани ҳокими Равшан Қурбонов 18 ноябрь куни Озодликнинг электр таъминотига оид саволларига жавоб берди:\n- Жаноб ҳоким, туманингизда электр таъминоти билан боғлиқ вазият қандай? Бу йил ҳам узилишлар борми?\n- Электр таъминотида узилишлар ҳақиқатан ҳам бор. Бунинг ўз сабаблари бор. Бир томондан, электр линиялари эскирган. Иккинчи томондан, аҳоли йилдан- йилга ўсяпти. Туманимизда йилига 5 ярим мингта чақалоқ туғиляпти. Натижада таъминотга нисбатан талаб кўпайяпти. Масалани ҳал қилиш учун ҳозир иккинчи линияга уланиш устида иш олиб бориляпти. Ҳозирда линиямиз битта, 110 киловатт соатли. Янги линия Сойгузар линияси дейилади. Шу линияга улансак, бутун водийнинг электр таъминоти яхшиланади. Мутахассисларнинг айтишича, таъминотдаги узилишлар деярли тўхтайди.\nҚува туман ҳокими Равшан Қурбонов\n- Президент уч йилдан бери подстанциялару трансформаторларнинг эскириб кетгани, уларни алмаштириш кераклиги ҳақида гапириб келади. Шу йўналишда қандай ишлар амалга оширилди?\n- Бу йил 57 та трансформаторни капитал таъмирдан чиқардик. 17 та янги трансформатор ўрнатдик. Бу - трансформатори таъмирланган, янгиси ўрнатилган маҳаллаларда муаммо ечилди, дегани. Лекин маҳаллалар кўп. Бир-икки йилнинг ичида бошқа маҳаллаларда ҳам трансформаторларниям, эскирган симёғочларниям янгилаймиз. Бироқ асосийси ўша иккинчи линия тортилиб, таъминот яхшиланишига боғлиқ.\n- Бизнеснинг аҳволи қандай? Баъзи жойларда тадбиркорларнинг ишлаб чиқариш цехларини электр қуввати билан узлуксиз таъминлаш учун алоҳида линиялар тортишга рухсат берилади? дейишади. Қувада ҳам шундайми?\n- Бу ишлаб чиқариш корхонаси жойлашган ҳудуднинг электр таъминоти ҳолатига боғлиқ. Агар цехнинг ишлаши аҳолини электр билан таъминлашга салбий таъсир кўрсатадиган бўлса, алоҳида линия тортиб берилади.\n- Электр таъминоти ёмонлиги оқибатида тўхтаб қолган бизнеслар борми?\n- Туманимизда тўхтаб қолган ишлаб чиқариш корхонаси йўқ. Кичик саноат зонаси қуриляпти. Бу зона учун алоҳида электр линияси тортилган.\n- Аҳолига электр қуввати етказиб беришда узилишлар борми? Бир кеча-кундузда неча соатга чироқ ўчяпти?\n- Икки кун олдин ёмғир ёғди. Ўшанда айрим маҳаллаларда қисқа туташишлар бўлди ва оқибатда свет ўчди. Керакли таъмирлар қилинди. Умуман эса, туманда свет ўчириш графиги йўқ.\nҚува туман ҳокими Равшан Қурбонов 18 ноябрь куни Озодлик саволларига, айтишича, “оёғи узангида турган” пайтда – иш билан бир жойга кетаётган дақиқаларда жавоб берди ва шунинг учун газ таъминотига оид саволларимиз бошқа суҳбатга қолди.\nБироқ газга оид саволларини Озодлик 17 ноябрь куни мамлакатнинг бошқа минтақаси – Қорақалпоғистонлик газчига берди.\nТўрткўлгаз раҳбари: Газнинг табиийси ҳам, суюлтирилгани ҳам етарли\nТўрткўл туман газ таъминоти корхонаси раҳбари Аъзам Абдуллаевнинг 18 ноябрда Озодликка билдиришича, туманда табиий ва суюлтирилган газ таъминотида ҳам, электр қуввати таъминотида ҳам муаммо йўқ.\n- Жаноб Абдуллаев, туман аҳолисини газ билан қай даражада таъминлай оляпсизлар?\n- Тўрткўлда газ таъминоти яхши. Ҳеч қандай муаммо йўқ. Шаҳарда ҳам, қишлоқларимизда ҳам таъминот яхши.\n- Сиз табиий газни назарда тутяпсизми?\n- Албатта, табиий газни айтяпман. Суюлтирилган газ бўйича ҳам муаммо йўқ.\n- Туман газ билан 100 фоиз таъминланган, ҳамма табиий газ ёқяпти, демоқчимисиз?\n- Туманда ҳамма табиий газ ёқмайди. Истеъмолчиларнинг ярми табиий газдан узилган ўз вақтида. (2013 йили Ўзбекистоннинг чекка қишлоқларини табиий газдан узиш жараёни бошланган эди - таҳр. ) Лекин қувурлари кесилмаган жойларга етарли газ етказиб бериляпти. Қувури кесилганлар суюлтирилган газга ўтган.\nЎзбекистон қишлоқларида газ қувурлари кесиб ташланади\n- Суюлтирилган газни етказишга доир мамлакат бўйича 45 кунлик муддат белгиланган. Тўрткўлда ҳам шундай тартибми?\n- Тўғри, 45 кунлик норматив бор. Лекин биз бунга қараб ўтирмаймиз. Ойда бир етказиб бераверамиз талабга қараб.\n- Тақчиллик йўқ?\n- Сиз тумангаз раҳбари бўлиш билан бир пайтда оддий тўрткўллик ҳамсиз. Электр таъминоти тўғрисида нима дея оласиз?\n- Светга гап йўқ. Ўчмаяпти лекин.\n- Газ билан электр таъминоти Тўрткўлда яхши эканлигини бошқа тўрткўлликлардан ҳам эшитдим. Нима учун сизларнинг тумандаги аҳвол Ўзбекистоннинг бошқа жойларидагидан яхши?\n- Тўғри, бундан 3 – 4 йил олдин Тўрткўлдаям газ йўқ эди. Бироқ биз ишладик. Бу йил ёзи билан ҳам ишладик. Ремонт қилдик линияларни.\n- Қорақалпоғистоннинг бошқа туманларига қараганда Тўрткўлда аҳвол яхшироқ, дея оласизми?\n- Бошқа туманлардаги вазиятга баҳо беролмайман. Лекин бизда аҳвол яхшироқ, деб ўйлайман.\nТумангаз раҳбари гапларини тўрткўлликлар тасдиқлади\nТўрткўл туман газ таъминоти корхонаси раҳбари Аъзам Абдуллаев билан суҳбат ёзиб олингунича Озодлик тўрткўллик икки истеъмолчи билан ҳам мулоқот қилган эди. Тумандаги мактаб-интернет ўқитувчиси Зулфия ҳам, хусусий корхона раҳбари Асилбек Дуйсенов ҳам газ яхши ёнаётгани, электр узилмаётганини билдиришди.\nЭнергетика вазирлиги изоҳи\nТўрткўлдаги аҳвол бутун мамлакат учун характерли эмас. Энергия манбалари таъминоти ночор эканлигини мамлакат раҳбарининг ўзи ҳам бир неча бор тан олган. Хўш, аҳволни ўнглаш устида Энергетика вазирлиги нима қиляпти?\nВазирлик матбуот котиби Сабина Бекмуродова 17 ноябрь куни Озодлик саволини эшитгач, маълумотни расмий сайтдан олишни тавсия қилиш билан чекланди.\nЭнергетика вазирлиги расмий сайтида 10 ноябрь куни “Электр энергияси узилишларининг сабаблари нимада ва бу йўналишда қандай ишлар қилинмоқда?” деган саволга жавоб жойлаштирилган.\nВазирликка кўра, “2020 йилда электр энергиясидаги узилишлар сони ва давомийлиги 2019 йилга нисбатан икки баравар камайган”.\nБироқ вазирлик узилишлар ҳануз рўй бераётганини тан олган ва вазиятни бундай тушунтирган:\nЭнергия соҳасида 90-йиллар бошида қолиб кетган мамлакат\nМутахассислар ва соҳадаги вазиятдан яхши хабардор таҳлилчилар фикрича, муаммонинг илдизи ўтган 30 йил давомида энергия ишлаб чиқарувчи янги қувват манбаларининг яратилмаганида.\nЎзбекистон ҳукуматининг собиқ мулозими, иқтисодчи олим Сапарбой Жубаев 90-йиллар бошида Ўзбекистон қўшни Қозоғистон билан деярли бир хил - йилига 50 млрд кв/соат атрофида электр қуввати ишлаб чиқаргани, бугунга келиб мамлакат деярли 30 йил олдинги кўрсаткичда қолиб кетганини айтган эди.\nУнинг сўзларига кўра, Қозоғистон йилига 110 млрд кв/соат электр энергияси ишлаб чиқармоқда.\nОхирги 4 йилда Ўзбекистон энергетика инфратузилмасини янгилаш мақсадларига юз миллионлаб доллар хорижий ва халқаро молия институтлари маблағларини жалб қилган.\nШунингдек, муқобил энергия манбаларини яратиш лойиҳаларига жалб қилинаётган сармоялар миқдори ҳам сезиларли даражада ошган.


19 апрел 2021, Тошкент вақти: 10:52\nХиванинг Дешон-қалъа мажмуи таркибидаги "Нуриллабой" саройи 22 октябрь куни Миллий банк тасарруфидан чиқарилиб, Маданият вазирлигига қарашли Ичан-қалъа музей қўриқхонасига қайтарилди.\nОзодликка 22 октябрь куни маълум бўлган бу хабарни тасдиқлаган мулозимга кўра¸ собиқ хон саройи реконструкцияси учун банк тарафидан 27 миллиард сўм сарфланган.\nХива хони Муҳаммад Раҳимхон Иккинчи (1845-1910) қурдирган бу сарой Миллий банк тарафидан таъмирланиб олий мартабали меҳмонларга зиëфат бериладиган масканга айлантирилган эди.\nМузей раҳбарияти мамнун\nИчан қалъа давлат музей қўриқхонасининг директор ўринбосари Мақсуд Абдурасулов Хива хонларининг шу кунгача сақланиб қолган уч саройидан бири бўлган “Нуриллабой” “Миллий банк” тасарруфидан чиқарилиб музей ихтиëрига берилишини олқишлади:\n- Бу сарой доимо сайëхлар талпинадиган Хивадаги жозиба марказларидан бири эди. Шу пайтгача бинонинг “Миллий банк” тасарруфида бўлгани боис туристлар уни томоша қилиш имкониятидан маҳрум эди. Хива хони Исфандиëр (1871-1918) қатл қилингани билан машҳур бу сарой айни пайтда замонавий Ўзбекистон тарихининг ҳам бир қисмидир. Ўзбекистон республикаси таъсисчиларидан бири бўлган Хоразм халқ республкаси қурултойи ҳам шу саройда ўтказилган.\nМиллий банк "ҳаражат қилган"\nВазирлар Маҳкамасининг 2017 йил, 19 май кунги қарори билан Миллий банк молияси эвазига қайта реконструкция қилинган.\nҚарор асосида Хива хонининг ëзги "Нуриллабой" саройи ëнида тантаналар уйи¸ амфитеатр¸ галерея ва ресторанлар барпо қилинган.\nОзодлик суҳбатлашган мулозимга кўра¸ буларнинг ҳаммаси энди “Ичан қалъа музей қўриқхонасига берилади:\n- Мақсад туристларга ҳизмат қилиш. Туризм салоҳиятини ошириш. Миллий банкнинг "Нуриллабой" саройи учун сарфлаган пулини бир тарафдан спонсорлик деса бўлади. Лекин энди махсус қарор асосида Ичан қалъа музейи бу пулни 10 йил ичида секин -секин тўлайдиган бўлди. Миллий банк Ўзбекистон яқин тарихидаги нодир асар таъмирига ҳисса қўшганидан мамнун.\n"Нуриллабой" саройи Миллий банк тассарруфида бўлган пайтда ўтказилган зиëфатлар қадимий обидалар таъмири билан шуғулланадиган реставратор ва санъатшунослар эътирозга сабаб бўлган эди.\nХоразм зангори керамикаси бўйича мутахассис Григорий Кадзаевнинг Озодликка билдиришича¸ ушбу тарихий обида ичидаги декоратив элементлар хорижлик меҳмонлар учун уюштирилаётган зиёфатларда зарар кўрган:\n- Бино деворлари рангли нақшлар билан безатилган¸ шифтда эса визуал тасвирлар бор. Деворларга столлар ишқаланиб нақшларга зарар етказилганини кўрдим. Шифтдаги ëғочга ишланган тасвирлар эса нам тортган. Бино профессионал музей ходимларининг доимий назоратида бўлиши керак. Миллий банк ходимлари бу вазифани уддалай олмади.\nЖорий йил июнида "Нуриллабой" саройида ўтказилган зиëфатлар ҳақида Озодлик суҳбатлашган маданият ходими ҳам эътироз билдирган эди:\n"Овоз кучайтиргични баланд қилиб, ароқ ичишяпти, айш-ишрат қилишяпти. Хоннинг саройидан бошқа жой қуриб қолдими?! Бир-икки миллион инвестиция олиб келаман деб, тарихий обидани оёқости қилишяпти".\nҚадимшунос Григорий Кадзаевнинг таъкидича, “Нуриллабой саройида қадимий унсурлар анча камайиб қолган:\n- Шу боис борини сақлаб қолиш керак. Саройни Миллий банк зиëфатхонаси қилиш яхши идея эмас эди. Ўзи кейинги 10 йилда бу саройнинг боши кулфатдан чиқмади. "Нуриллабой" саройининг қадимий эшиги¸ биллур қандиллари ва ложувард каминлари бундан етти йил олдин олиб борилган таъмир пайтида ўмарилди. Ўнга яқин киши жиноий жавобгарликка тортилди.Аммо бинога оид осори атиқалар қайтарилмади.\nОзодлик суҳбатлашган санъатшунос ва мулозимлар Ўзбекистон Маданият вазирлиги¸ Ëдгорликларни сақлаш инспекцияси назоратидаги тарихий обида бўлган "Нуриллабой" саройининг музей ходимлари назоратида келажак авлодлар учун сақланиши лозимлигини айтишди.\nОзодлик суҳбатлашган музей қўриқхонасининг директор ўринбосари “Нуриллабой" саройининг туристлар учун маскан бўлажагини айтди.\nЎзбекистонлик санъатшунос-мунаққид Акмал Ризаев Озодлик билан суҳбатда Хива Дешон-қалъа мажмуаси¸ хусусан¸ "Нуриллабой" саройини сайëҳлик индустрияси ихтиëрига мутлақо бериш оқибатларидан огоҳлантирди:\n- Дешон-қалъа бу 18-аср охирида шаклланган ўзига хос тарихий макондир. Бу макон Совет даврида ҳам деярли бузилмаган. Уни иложи бор қадар оригинал ҳолида сақлаш керак. ЮНЕСКО Шаҳрисабзни бутунжаҳон мероси рўйхатидан чиқармоқчи. Деярли чиқиш арафасида турибди. Чунки шаҳарнинг тарихий қиëфасини замонавий қурувчилар йўққа чиқарган. Хивани ҳам шундай тақдир кутмаслиги керак.\nХоразм зангори керамикаси бўйича мутахассис Григорий Кадзаев Озодлик билан суҳбатда ота-боболардан мерос бўлган қадимий шаҳарни аслида қандай бўлса¸ шундайлигича келажак авлодларга етказиш маъсулиятидан сўз очди:\n- Ичан-қалъа ичидаги ëдгорликларга пластик деразалар ўрнатилганини мониторинг қилиб, инспекцияга ëзиб бердим. Ҳозир бу тўхтади. "Нуриллабой" саройи жойлашган Дешон-қалъа туристлар маршрутига кирди. Энди ўн карра эҳтиëт бўлиш керак. Туристнинг кўнглини оламан деб обидаларга зарар бермаслик керак.\nХива хонининг сўнгги саройи\nБино таниқли ғишт устаси Қурëз Бобожон ва Худойберган ҳожи тарафидан қурилган. Бинонинг мовий сопол кошинлари эса, Ота Ших ва шогирдлари тарафидан амалга оширилган.\nСарой ичида ҳаммом¸ кинозал ва шаҳзода оналари учун туғруқхона мавжуд бўлгани билан олдинги саройлардан фарқ қилган.


2015 йилнинг энг таъсирли ижтимоий рекламалари » Скачать музыку бесплатно новинки музыки 2016-2017\nТайёрланиши яхши бўлган реклама эътиборингизни тортади ва узоқ вақт давомида ёдда қолади, айнан мана шу жиҳат ижтимоий масалалар учун жуда муҳим. Инсонларни ўйлаш ва ҳаракат қилишга мажбур этиш салмоқли ўзгаришлар йўлидаги илк қадамдир. Бизни бу йил ҳайратга солган ижтимоий рекламалардан базиларини мисол келтириб, эътиборингизга ҳавола этмоқдамиз. 1. Телефонли девор 2. Пекиндаги Ogilvy компанияси гаджетлар ҳаётимизда қандай ўрин тутишини акс эттирувчи кампанияни яратди. Компания шиори: “Қанчалик кўп суҳбатлашсак, шунчалик кам суҳбатлашамиз”. 3. Чекишга қарши ижтимоий реклама Ташқи реклама оператори Russ Outdoor ижодкор агентлик MILK билан ҳамкорликда “Барибирми?!” ижтимоий лойиҳаси доирасида тайёрлаган реклама мана шундай кўринишда. Кампаниянинг мақсади – ёш аёллар ва бўлажак оналар диққатини чекиш сабабли юзага келувчи фарзандсизлик ривожланиши муаммосига қаратишдан иборат. 4. Тезлик ўлдиради 5. “Тезлик ўлдиради” – бу шиор ижтимоий кампанияларда аввал ҳам бир неча маротаба қўлланилган. Western Cape Government реклама агентлиги ғояни тўғри сурат билан тўлдирди. 6. Қўпол бўлма 7. RATP француз компанияси инсонларни бошқа йўловчиларга ҳурмат билан муносабатда бўлишга ундайдиган ижтимоий реклама яратди. 8. Оч одамни тўйдириш сен ўйлаганингдан осонроқ TBWA/Hunt/Lascaris (Йоханнесбург, ЖАР) агентлиги – оч қолаётганларга ёрдамга чақирувчи ижтимоий рекламанинг муаллифи 9. Зўравонликка барҳам бер: рулга маст ҳолда ўтирма Terremoto Propaganda ўзининг маст ҳолатда рулни бошқаришга қарши бўлган ижтимоий плакатларида инсонни безовта қиладиган мазкур масалага янгича қарашни тақдим этган. 10. Бундай рекламанинг ёнидан бефарқ ўтиб кетолмайсан Ахлатни йиғишнинг бундай ғаройиб усули Буюк Британиядаги Hubbub компанияси томонидан ўйлаб топилган. Лойиҳа чекувчиларни турли мавзулар учун сигарет қолдиқларини ажратилган идишларга солиб, овоз беришга ундайди. 12. Ҳеч бир бола катта бўлганида семиз бўлишни орзу қилмаган LatinWorks (Остин, АҚШ) агентлиги томонидан семизлик муаммосига бағишланган ижтимоий реклама ортиқча вазн инсонни ўз истакларидан воз кечишга мажбур этиши ҳақида ҳикоя қилади. 13. Ахлатнинг ўз уйи бор 14. “Барибирми?” лойиҳаси доирасидаги яна бир реклама кўчаларни ифлослантирмасликка ундайди. 15. Сен икки дақиқада сарфлайдиган миқдорга у икки кун яшаши мумкин Colgate-Palmolive сув ресурсларини тежамкорлик билан истеъмол қилиш масаласига қаратилган кампания ташаббуси билан чиқди. 16. Бренд логотиплари янгича мазмун касб этмоқда 17. Mozambique Fashion Week ижтимоий рекламаси юнгли кийим-кечаклар, фил суяги ва каркидон шоҳидан фойдаланишга қарши, унинг браконьерларни тўхтатиб қолишига умид йўқ. Бироқ балки у харидорларни ўйлантириб қўяр? 18. Икки киши ҳақида ўйла Екатеринбургдаги Red Pepper реклама агентлиги ўзининг ижтимоий рекламасида машина рулида эканлигингизда чалғимасликка чақиради, айниқса мактабдаги таътил вақтида. 19. Ўйинчоқлар болалар меҳнатига қарши 20. Португалиялик ижтимоий рекламада ўйинчоқлар дунёдаги кўплаб болалар бажаришга мажбур бўлган иш билан машғул – улар ишлайди. Юмшоқ айиқча тикув машинасида, телепузик ёқимли жанобнинг оёқ кийимини тозалаши кишида унутилмас таассурот уйғотади. 21. Тунецни кўрганингда пандани кўз олдингга келтир Ogilvy&Mather Сингапур агентлиги агар тунецнинг ўрнида панда бўлганида қандай бўлиши ҳақида ўйлашга мажбур этади. 22. Рулда эканлигингда телефонда сўзлашма 23. Mudra Group ҳинд агентлиги ўзининг у қадар ёқимли бўлмаган, бироқ жуда таъсирли рекламасида ҳайдовчиларни рулда эътиборли бўлиш ва тўғирлаб бўлмайдиган оқибатларга олиб келувчи - телефонда суҳбатлашмасликка чорлайди. 24. Лайклар иш бермайди 25. Publicis Сингапур агентлиги томонидан тайёрланган ижтимоий реклама шиори: “Лайклар ёрдам бермайди. Кўнгилликка айлан. Ҳаётни ўзгартир”. 26. Камарни тақиб ол, ўз ҳаётингни сақлаб қол Канаданинг SAAQ реклама агентлиги томонидан тайёрланган реклама плакатлари «Камарни тақиб ол. Яшашда давом этинг» шиори билан ҳайдовчиларни камарни тақиб олишга чақиради. 27. Эркак бўл Мазкур рекламани тайёрлаш фикри петербурглик Кирилл Коробкинга тегишли. Унинг ҳомиладор синглиси метрода тўрт бекат давомида унга ҳеч ким жой бермаганлигини айтганида айнан шу ғоя пайдо бўлган. 28. Ичдингми? Ким сени олиб кетишини танла Исландияда тайёрланган ижтимоий реклама алкоголь ичимликларини ичиб олган фуқароларга транспорт ва такси, полиция, тез ёрдам ёки кўмиш бюросини аниқлаштириб олишни таклиф этади. Жуда ўринли фикр, шундай эмасми? Manba: xabardor.uz


Боку—2017. Юнон-рум курашчиси финалда, Аброр Қодиров ярим финалда ютқазди\n20:46 / 17.05.2017\nБугун, 17 май куни Озарбойжон пойтахти Боку шаҳрида IV «Ислом бирдамлиги спорт ўйинлари»нинг олтинчи кунги мусобақалари давом этди.\nСпортнинг юнон-рум кураши тури бўйича -59 кг вазнда Ўзбекистон шарафини ҳимоя қилаётган Исломбек Баҳромов финал жангини ўтказди.\nБундан олдинги босқичларда туркманистонлик ва покистонлик рақибларини мағлубиятга учратган Исломжон Баҳромовнинг финалдаги рақиби Қирғизистон вакили Канибек Жолчубеков бўлди. Ушбу баҳс тўлиғича қирғизистонлик спортчи устунлигида ўтди, ўзбекистонлик курашчи мағлубиятга учради - 1:8.\nИсломбек Баҳромов ўз иштироки билан Ўзбекистон ҳисобига яна бир кумуш медаль келтирди.\nЎзбекистон терма жамоасининг бокс бўйича баҳсларда ярим финалга чиққан навбатдаги вакили Аброр Қодиров ишончни оқлай олмади. Аввалги босқичда озарбойжонлик Маъсуд Юсуфзодани мағлуб этган Қодиров ярим финалда марокашлик Дара Абдуллайига ютқазди ва бронза медаль билан кифояланадиган бўлди.\nЭнди яна бир боксчи 69 кг вазн тоифасидаги Бобо-Усмон Батуров ўз жангини энди ўтказади. У суриялик Аҳмад Ҳуссан билан финал йўлланмаси учун баҳслашади.


Хотин-қизларни қўллаб-қувватлаш тизими янги босқичда – Қонунчилик муаммолари институти\nХотин-қизларни қўллаб-қувватлаш тизими янги босқичда\nИнсон қадрини улуғлаш, аввало аёлга ҳурмат ва эҳтиром кўрсатиш, мўътабар оналарни эъзозлаш, опа-сингилларни қадрлаш орқали рўёбга чиқиши, шубҳасиз.\nКонституциямизнинг 46-моддасида «хотин-қизлар ва эркакларнинг тенг ҳуқуқли» деб белгиланганлиги мамлакатимизда гендер тенглигини таъминлаш, хотин-қизларнинг жамият ва давлат бошқарувидаги ролини ошириш борасидаги тизимли ислоҳотлар учун ҳуқуқий асосдир.\nХусусан, жорий йил Ўзбекистон Республикаси Президентининг: «Оила ва хотин-қизлар билан ишлаш, маҳалла ва нуронийларни қўллаб-қувватлаш тизимини такомиллаштириш чора-тадбирлари тўғрисида»ги фармони; «Оила ва хотин-қизлар давлат қўмитаси фаолиятини ташкил этиш тўғрисида»ги қарори; «Оила ва хотин-қизларни тизимли қўллаб-қувватлашга доир ишларни янада жадаллаштириш чора-тадбирлари тўғрисида»ги фармони қабул қилинди.\nМазкур норматив-ҳуқуқий ҳужжатлар қуйидаги ижобий жиҳатлари билан алоҳида аҳамиятга эга: биринчидан, оила ва хотин-қизлар билан профессионал тарзда ишлашга ихтисослаштирилган янги давлат органи – Оила ва хотин-қизлар давлат қўмитаси ташкил этилди; иккинчидан, хотин-қизларни қўллаб-қувватлаш, уларнинг ҳуқуқ ва қонуний манфаатларини ҳимоя қилиш соҳасидаги ягона давлат сиёсатининг асосий йўналишлари белгилаб берилди; учинчидан, хотин-қизлар билан ишлашнинг янги механизми – маҳаллаларда хотин-қизлар билан мақсадли ва манзилли тартибда ишлаш амалиёти белгилаб берилди; тўртинчидан, хотин-қизлар ҳуқуқларини таъминлаш ҳамда уларни тазйиқ ва зўравонликдан ҳимоя қилиш мақсадида янги ҳуқуқий механизмлар – прокуратура органларининг ушбу соҳасидаги қонунчилик ижроси устидан назорати жорий этилди; бешинчидан, хотин-қизларга таълим олишлари, илмий-ижодий фаолият билан шуғулланишлари учун давлатнинг янги кафолатлар ва имтиёзлар пакети жорий этилди; олтинчидан, хотин-қизларнинг тадбиркорлик фаолиятини қўллаб-қувватлаш, уларнинг муносиб турмуш кечиришларига кўмаклашишни назарда тутувчи амалдаги механизмлар такомиллаштирилди; еттинчидан, хотин-қизларнинг соғлиғини сақлаш, хотин-қизларга хос бўлган касалликларни барвақт аниқлаш ва олдини олиш оналикни муҳофаза қилишга қаратилган янги тизим жорий этилди; саккизинчи, хотин-қизлар билан мулоқот қилишнинг янги механизмлари жорий этилмоқда ва мулоқотнинг янги, самарали платформаларига асос солинди.\nУЧИНЧИ РEНEССАНСНИ АЁЛЛАР БИЛАН БИРГА ҚУРАМИЗ!\nБугунги кунда Юртбошимиз бошчилигида Янги Ўзбекистонда Учинчи Ренессанс пойдеворини бунёд этиш сари дадил қадамлар қўймоқдамиз. Шу ўринда айтиш жоизки, янги Уйғониш даври, аввало, илм-фаннинг тараққиётига, миллий маънавиятнинг мустаҳкамлигига боғлиқдир. Мазкур ўткир ҳақиқатни чуқур ҳис қилган ҳолда хотин-қизларнинг таълими ва илм-фан билан шуғулланишлари учун давлатимиз томонидан янги имкониятлар яратиб берилмоқда. Хусусан, «Оила ва хотин-қизларни тизимли қўллаб-қувватлашга доир ишларни янада жадаллаштириш чора-тадбирлари тўғрисида»ги фармони билан 2022-2026 йилларда хотин-қизларнинг мамлакат иқтисодий, сиёсий ва ижтимоий ҳаётининг барча жабҳаларида фаоллигини ошириш бўйича Миллий дастур ҳамда Миллий дастурни 2022-2023 йилларда амалга оширишга қаратилган комплекс чора-тадбирлар режаси тасдиқланди.\nМазкур ҳужжатлар тўплами билан хотин-қизлар таълими, илмий ва инновацион фаолият билан шуғулланишлари учун қуйидаги янгиликлар жорий этилмоқда: биринчи, олий таълим муассасалари, техникум ва коллежларда, шу жумладан, сиртқи ва кечки таълим шаклида ўқиётган хотин-қизларнинг таълим контрактларини тўлаш учун 7 йил муддатга фоизсиз таълим кредитлари ажратилиши; иккинчи, давлат олий таълим муассасаларининг магистратура босқичида ўқиётган барча хотин-қизларнинг контракт тўловларини қайтариш шартисиз қоплаш мақсадида, Давлат бюджетидан ҳар йили камида 200 миллиард сўм молиялаштирилиши; учинчи, хорижий олий таълим муассасаларининг бакалавриат таълим дастурлари бўйича – 50 нафар, магистратура таълим дастурлари бўйича — 10 нафар хотин-қизларга ҳар йили «Эл-юрт умиди» жамғармаси орқали қўшимча грантлар ажратилиши; тўртинчи, 2 100 нафар ижтимоий эҳтиёжманд оила вакиллари, етим ёки ота-онасининг қарамоғидан маҳрум бўлган талаба хотин-қизларнинг таълим контрактлари маҳаллий бюджетнинг қўшимча манбалари ҳисобидан қайтариш шартисиз қоплаб борилиши; бешинчи, мутахассислиги бўйича камида 5 йил меҳнат стажига эга, лекин олий маълумотга эга бўлмаган 500 нафар хотин-қизларни ҳар йили Оила ва хотин-қизлар давлат қўмитасининг тавсияномаларига асосан давлат олий таълим муассасаларининг бакалавриат таълим йўналишларига умумий қабул параметрларидан ташқари алоҳида тест синовлари натижаларига мувофиқ тўлов-контракт асосида ўқишга қабул қилиш амалиёти жорий этилиши; олтинчи, давлат илмий ташкилотлари ёки олий таълим муассасалари докторантурасига хотин-қизлар учун ҳар йили камида 300 тадан мақсадли квота ажратилиши; еттинчи, асосан хотин-қизларга дизайн, тўқимачилик, ахборот технологиялари, тармоқлар иқтисодиёти, маркетинг ва талаб юқори бўлган бошқа таълим йўналишлари бўйича таълим берадиган алоҳида университетнинг ташкил этилиши; саккизинчи, давлат ва нодавлат таълим муассасаларида давлат буюртмаси асосида хотин-қизларни касбга ўқитишнинг янги тартиби жорий этилиши каби қатор янги нормалар белгиланди.\nЖамиятдаги барча аёлларни илм-фанга руҳлантириш мақсадида янги механизм – «Олима аёллар жамияти» тузилиб, унинг фаолиятини қўллаб-қувватлаш ва янада рағбатлантириш учун Давлат бюджетидан 50 миллиард сўм ажратилишига доир янгилик барча хотин-қизларнинг кўнглида жамиятнинг энг фаол қатлами «олима аёл» бўлишга интилишларини янада кучайтириши айни ҳақиқат. Ушбу ислоҳотлар Юртбошимиз таъкидлаганларидек, азал-азалдан халқимизда шаклланган «Битта қиз болани ўқитсангиз – бутун оилани ўқитган бўласиз» деган ҳақиқатнинг бугунги кунда, том маънода, ўз ифодасини топаётганлигидан даракдир.\nГЕНДЕР ТЕНГЛИКНИ ТАЪМИНЛАШ ЙЎЛИДА\nХотин-қизларнинг мамлакат иқтисодий, сиёсий ва ижтимоий ҳаётининг барча жабҳаларида фаоллигини ошириш бўйича қабул қилинган Миллий дастур амалга оширилаётган ислоҳотларнинг давомийлигини таъминлашда дастуриламал бўлиши, шубҳасиз. Хусусан, Миллий дастурнинг ҳуқуқий ва сиёсий аҳамиятини қуйидагиларда кўриш мумкин: биринчидан, хотин-қизларни қўллаб-қувватлаш борасида амалга оширилиши зарур бўлган 10 асосий вазифа белгилаб берилди; иккинчидан, хотин-қизларни қўллаб-қувватлаш ва уларнинг ижтимоий фаоллигини янада оширишдаги 11 та асосий муаммо кесимида уларни ҳал этишга қаратилган аниқ ечимлар берилди; учинчидан, хотин-қизларнинг иқтисодий, ижтимоий ва сиёсий фаоллигини оширишга қаратилган 6 та асосий йўналиш доирасида ишларни амалга ошириш белгилаб берилди; тўртинчидан, ижтимоий ҳимояга муҳтож хотин-қизларни қўллаб-қувватлашнинг бешта асосий тоифаси белгиланиб, аниқ вазифалар назарда тутилди; бешинчидан, хотин-қизлар орасида жиноятчилик ҳамда ҳуқуқбузарликларнинг олдини олишнинг иккита асосий йўналиш белгиланиб, унинг доирасида тўртта муҳим вазифаларни амалга ошириш назарда тутилмоқда. Миллий дастурда белгилаб олинган устувор вазифаларнинг 3 босқичда амалга оширилиши, уларни амалга ошириш механизмлари ва талаб этиладиган сарф-харажатларни молиялаштиришнинг манбалари аниқ белгиланаётганлиги, шунингдек истиқболда кутилаётган ижобий ўзгаришлар ва натижаларнинг назарда тутилаётганлиги ушбу дастурнинг ҳаётийлиги, хотин-қизларнинг ҳаётида амалда ўзгаришларни ясашга хизмат қилувчи ҳужжат эканлигидан даракдир.\n«Аёл бахтли бўлса, жамият ҳам бахтли бўлади!» Шавкат Мирзиёев, Ўзбекистон Республикаси Президенти Мамлакатимизда амалга оширилаётган ислоҳотлар аёлларнинг бахти асосига қурилмоқда, десак айни ҳақиқатни айтган бўламиз. Миллий дастурни 2022-2023 йилларда амалга оширишга қаратилган комплекс чора-тадбирлар режасида назарда тутилаётган янгиликлар фикримизнинг тўлиқ исботидир.\nХусусан, 6 та асосий йўналиш ва 112 та банддан иборат бўлган чора-тадбирлар режасида хотин-қизларни мамлакат иқтисодий, сиёсий ва ижтимоий ҳаётининг барча жабҳаларида фаоллигини оширишга қаратилган, илгари жаҳон мамлакатлари амалиётида кузатилмаган Янги Ўзбекистоннинг ўзига хос тажрибасига асос бўладиган қуйидаги янгиликлар белгиланди: биринчи йўналиш: хотин-қизларнинг ҳуқуқ ва қонуний манфаатларини ҳимоя қилиш мақсадида: қонунчиликда «хотин-қизларни таъқиб этиш» тушунчасининг ҳуқуқий таърифини ишлаб чиқиш; ўқувчи-ёшларга нисбатан жисмоний тазйиқ ўтказганлик, зўравонлик содир этганлик учун маъмурий жавобгарлик белгилаш; узоқ муддатга чет давлатларга чиқиб кетаётган ота-оналар томонидан фарзандига васий ёки ҳомий тайинлашнинг мажбурий тартибини белгилаш;\n«Болаларга алимент ундириш ва оилани таъминлашнинг бошқа шаклларининг халқаро тартиби тўғрисида»ги Гаага Конвенциясига қўшилиш хотин-қизларнинг меҳнат ҳуқуқлари таъминланганлик ҳолатини ўрганиш;\nхўжалик ҳисобидаги корхона ва ташкилотларда расмий ишловчи аёлларга ҳомиладорлик ва туғиш нафақаси тўлаш тизимини яратиш; жазони ижро этиш муассасаларидан озод этиладиган хотин-қизларнинг оилаларидаги ижтимоий-маънавий муҳитни шакллантиришга кўмаклашиш;\n«Хотин-қизларни камситишнинг барча шаклларига барҳам бериш тўғрисида»ги, «Оналикни муҳофаза қилиш тўғрисида»ги ва «Бола ҳуқуқлари тўғрисида»ги конвенциялар асосида қабул қилинган қонунчилик ҳужжатлари ижросини ўрганиш ва бошқа масалалар белгиланган;\nиккинчи йўналиш: хотин-қизларнинг иқтисодий, ижтимоий ва сиёсий фаоллигини ошириш мақсадида:\n2022 йилда – 140 минг, 2023 йилда – 150 минг нафар хотин-қизларни ишга жойлаштириш чораларини кўриш; 2022 йилда – 66 минг, 2023 йилда – 74 минг нафар хотин-қизларни ҳақ тўланадиган жамоат ишларига жалб қилиш орқали уларнинг бандлигига кўмаклашиш;\n2022 йилда 17 062 нафар, 2023 йилда 19 020 нафар хотин-қизга субсидиялар ажратиш; республика ва ҳудудларда «Етакчи аёллар мулоқоти» платформасини ташкил этиш;\nПрезиденти ҳузуридаги Давлат бошқаруви академиясининг магистратурасига номзодларни тавсия этишда хотин-қизларнинг сонини магистратурада ўқишга тавсия этилган номзодлар умумий сонининг 30 фоизигача етказиш; «Бир миллион дастурчи» лойиҳасида иштирок этадиган хотин-қизлар сонини 30 фоизга етказиш каби муҳим масалалар ўз ифодасини топган; учинчи йўналиш: ижтимоий ҳимояга муҳтож хотин-қизларни қўллаб-қувватлаш мақсадида:\n14 минг нафар хотин-қизларга тураржой ижара тўлови бўйича компенсациялар тўлаш, 12 минг нафар хотин-қизларни ижтимоий ижара шартлари асосида ижтимоий уй-жойларга жойлаштириш;\nуй-жойга муҳтож нотурар жойларда яшайдиган «Аёллар дафтари»га киритилган 6 минг нафар хотин-қизларга бир марталик моддий ёрдам кўрсатиш;\n«Аёллар дафтари»га киритилган ёлғиз эҳтиёжманд хотин-қизларга камида 100 минг нафар хотин-қизларга бир марталик моддий ёрдам кўрсатиш;\n30 минг нафар хотин-қизларга уларнинг таъмирталаб уй-жойларини таъмирлаш учун қурилиш материаллари олиб бериш ва таъмирлаш ишларини амалга ошириш;\n84 333 нафар онахонларни бепул чуқурлаштирилган тиббий кўрикдан ўтказиш;\n12 919 нафар онахонларни ташкилотлар ва касаба уюшмалари санаторийларида даволанишларини ташкил этиш;\n«Аёллар дафтари»тизими орқали ижтимоий ҳимояга муҳтож ишсиз 300 минг нафар хотин-қизларнинг бандлигини таъминлаш каби устувор вазифалар белгиланди.\nТўртинчи йўналиш: оила институтини мустаҳкамлаш мақсадида: ҳар йили режа-жадвал асосида 1 000 та нотинч ва кам таъминланган оилаларни ички туристик саёҳатга имтиёзли юбориш;\nоилавий ажралишларнинг олдини олишда медиаторлик институтининг ролини кучайтириш; Ўзбекистоннинг 2030 йилгача мўлжалланган демографик барқарорлик Концепциясини ишлаб чиқиш;\n«Демография» миллий порталини яратиш ҳамда мазкур соҳада фаолият юритаётган олимларнинг ютуқлари ва ишланмаларини ёритиб бориш каби долзарб вазифалар назарда тутилди.\nБешинчи йўналиш: хотин-қизлар орасида жиноятчилик ҳамда ҳуқуқбузарликларнинг олдини олиш мақсадида:\nхотин-қизлар ҳуқуқларини ҳимоя қилиш борасида фуқаролик жамияти институтлари ролини ошириш; вояга етмаган қизлар билан ишлашда «Оила — маҳалла — таълим муассасаси» ҳамкорлик механизми самарадорлигини ошириш;\nпрофилактик ҳисобда турган хотин-қизлар билан якка тартибдаги профилактик ишларни амалга ошириш каби хотин-қизлар билан ишлаш борасидаги амалдаги янги босқичга кўтарилмоқда.\nОлтинчи йўналишда эса Чора-тадбирлар режасида назарда тутилган юқоридаги устувор вазифаларни самарали амалга ошириш, уларнинг изчиллигини таъминлаш ва бу борада кучли мониторинг юритишнинг ташкилий механизмлари белгиланди. Мазкур ҳолат хотин-қизларнинг чинакамига бахтли ҳаёт кечиришлари, саодатли аёл сифатида оила ва жамиятда мустаҳкам ўрин эгаллашлари учун янги имкониятларнинг яратилишига хизмат қилиши, шубҳасиз.\nАЁЛЛАРГА ЯХШИЛИК ҚИЛИШ\nАйтиш жоизки, сўнгги йилларда амалга оширилган ислоҳотларнинг натижаси ўлароқ, миллий парламентимизда хотин-қизлар сони БМТ томонидан белгиланган тавсияларга мос даражага етиб, 32 фоизни ташкил этди. Хотин-қизларнинг бошқарув лавозимидаги улуши 27 фоизга, тадбиркорлик соҳасида 25 фоизга ва олий таълимда 46 фоизни ташкил этади. Бир сўз билан айтганда, аёлларнинг тақдири, бугуни ва келажаги учун давлат сиёсати даражасидаги юксак эътиборнинг ифодаси бўлган бундай шароитлар ва имтиёзлар мамлакатимиз тарихида ҳали бўлмаган. Бугун опа-сингилларимиз қалбида жўш ураётган шукроналик ва юртдан, Юртбошидан миннатдорлик ҳисси амалий фаолиятимизга кўчиб, ҳар бир соҳада юксак натижаларга эришишга руҳлантирмоқда. Зеро, бугун Президент ишончи ва меҳридан аёлларнинг қадди баланд, эъзоз ва эҳтиромидан руҳи тетикдир.\nХотин-қизлар ва гендер тенглик масалалари қўмитаси раиси.\nтадқиқотлари институти директори\nЯнги Ўзбекистонда гендер тенгликни таъминлашнинг замонавий тенденциялари\nЯнги Ўзбекистон Тараққиёт стратегияси – мамлакатимиз хавфсизлиги ва мудофаа салоҳиятни кучайтиришга хизмат қилади


2018 йил Tatil.uz ўқувчилари учун нимаси билан ёдда қолди?\nЯкунига етиб бораётган 2018 йил сайёҳлик оламида турли воқеаларга бой бўлди ва бу Tatil.uz блогида ҳам ўз аксини топди. Анъанамизга биноан, поёнига етиб бораётган йилнинг сўнгги кунларида биз якунларни чиқарамиз ва бугун ҳордиқ чиқаришнинг қайси йўналишлари кўпроқ тилга олинганлиги ва ўқувчиларимизда қайси давлат ва мақолалар кўпроқ қизиқиш уйғотганлиги ҳақида сўз юритамиз! Демак, Tatil.uz нинг махсус рейтингини қарши олинг!\nЖорий йилда биз Европа ҳақида кўп ва хўп ёздик, шунингдек муаллифларимиз туфайли уни янги қиёфада кашф қилдик. Жумладан, Фаррух Бобоқулов Мюнхендан Цюрихга қандай сафар қилгани ва Германия ҳамда Швейцариядан олган ёрқин таассуротлари ҳақида бизларга ҳикоя қилиб берди.\nБизга ўз дугонаси билан Рим, Флоренция, Венеция, Барселона, Коста-Брава ва Парижга қилган сафари ҳақида сўзлаб берган мафтункор Дамира Аббосованинг ҳикояси кўпчиликнинг эътиборини тортди!\nСевги ва романтика шаҳри, Франция пойтахти Элина Сакаева ва Татьяна Лешенколарнинг мақолаларида ҳам ўз аксини топди.\nБу йили Myday.uz ва Таиланд сайёҳлик бошқармаси (Москва офиси) ёрдамида Tatil.uz ўқувчилари Табассумлар мамлакати билан янада яқинроқ танишишди. Биз вақт қандай ўтаётганлиги сезилмайдиган, табиат ва инсон бир бутунликни ҳосил қилувчи оилавий, романтик давлатни муаллиф нигоҳи билан кўрдик!\n8-ўрин. «Нархи қанча?» рубрикаси\nКузда Дубай ҳақидаги мақола билан бошланган рубрикамиз жуда машҳур бўлганлиги, ушбу мавзудаги мақолалар эса кўп марта муҳокама қилинганлигидан бениҳоя хурсандмиз. Бундай мақолаларда меҳмонхоналарда яшаш нархи, таомлар, транспорт ва кўнгилочар томошалар ҳақида сўз боради. Шу тарзда биз Малайзия пойтахти Куала-Лумпур, Вьетнамнинг Фукуок ороли, Шарм ал-Шайх, Вена, Дрезден ҳақида билиб олдик. Ушбу рубрикада яна қайси шаҳарлар ҳақида билишни хоҳлайсиз?\n7-ўрин. Dubai Parks&Resorts\nЯқин Шарқ давлатлари учун ноёб бўлган ушбу кўнгилочар парк ҳақида биз Dubai Parks & Resorts нинг сотувлар бўйича менежери Регина Измайлова билан бўлган суҳбатдан билиб олдик. 284 гектардан ортиқ майдонда жойлашган улкан кўнгилочар парк ўзида ноёб аттракционларга эга тематик парклар, сув парки, савдо-ресторан ҳудуди ва меҳмонхонани жамлаган.\nНоёб, ёрқин ва бетакрор давлат бу йили Тошкентда очилган Испан виза маркази туфайли бизга янада яқинроқ бўлди. Бу ҳақда ташкилот директори Фарангиз Абдуллаева билан бўлган суҳбатда гаплашган эдик. Шунингдек, биз ўзгача Европа – ислом маданияти маркази бўлган Андалусияни кашф қилдик. Каталониянинг эртакнамо пойтахти Барселона ҳақида ҳам билиб олдик.\n5-ўрин. Lujo Hotel Art & Joy нинг очилиши\nУшбу муҳташам ва улкан меҳмонхонанинг пайдо бўлиши Туркия сайёҳлик соҳасида муҳим воқеа бўлди, десак адашмаган бўламиз. Санъат ва кўнгилочар концепцияни бирлаштирувчи меҳмонхонага 170 миллион доллар сарфланди!\n4-ўрин. Даволаниш турларига янгича назар\n...Tatil.uz нинг сайёҳлик бўйича менежери Шерзод Алиевнинг Нафталан ва Бакуга қилган саёҳати туфайли ҳаётга татбиқ этилди. Ҳамкоримиз Leisure Business Travel компанияси томонидан ташкиллаштирилган саёҳат доирасида Шерзод Алиев асосий даволаш муолажаларини ўзида синаб кўрди ва ҳаттоки нафталан ванналарини қабул қилишга муваффақ бўлди!\n3-ўрин. Rixos Saadiyat Island\nАбу-Дабидаги ушбу биринчи улкан Ultra All Inclusive меҳмонхонанинг очилиши ҳам 2018 йилга тўғри келди. Ҳозирда меҳмонхона қиролларга хос ҳордиқ чиқаришни ва Амирликларда дам олишнинг бор ажойиботларини ўзингизда синаб кўришни таклиф этади!\n2-ўрин. Трускавец ва Сходница\nБу йили Трускаведа дам олиш ва даволаниш янада оммалашди! Бунга сабаб ушбу курорт ҳақидаги билимларимиз ошганидир! Мисол учун, якунланиб бораётган йилда энг кўп ўқилган мавзулардан бири сифатида Украинанинг Львов вилоятидаги Сходница бальнеологик курорти ва «Три сына и дочка» муҳташам меҳмонхонаси ҳақидаги мақолани кўрсатиш мумкин.\nҲа, бу йили Туркия барча рақобатчиларини ортда қолдирди ва у ҳақда бу йили яна ҳам кўпроқ билиб олдик! Жумладан, Анталиянинг энг яхши меҳмонхоналари – Alva Donna World Palace, DoubleTree by Hilton Antalya, Sherwood Exclusive Kemer ва яна бошқа меҳмонхоналар билан Catttour (Туркия) қабул қилувчи компанияси маркетинг-менежери Лада Биккул таништириб ўтди.\nШунингдек, биз ажойиб муаллифларимиз Комил Бўронов, Малика Мусаева, Зарина Қодирова, Гулнора Обидова ва бошқалар билан ўзимиз учун «All inclusive»сиз Туркия – Истанбул, Каппадокия, Троя, Помукқалъа каби йўналишларни кашф қилдик. Блогимизда айнан Туркия ҳақида энг кўп мақолалар берилди ва айнан ушбу давлат сизни тобора кўпроқ қизиқтириб боряпти!\nҲа, азизлар, бизни аста-секин тарк этиб бораётган йил мана шундай ёрқин лаҳзаларга бой, қизиқарли ва эсда қоларли бўлди! Кириб келаётган йил ҳам сиз-у бизга қувонч, омад, бахт, ижобий кайфият ва саёҳатлар олиб келади, деган умиддамиз!\nАвтор статьи: Tatil.uz